Zo slovenskej tlače ● August (II.) 2012 ● Monitor
http://www.oslovma.hu/index.php/sk/monitoring/168-monitoring2-monitoring2/839-zo-slovenskej-tlae-august-ii-2012-monitor
http://www.oslovma.hu/01-Imro-Ment/ImroInfo/2012/ImrTSl34.rtf
Jobbik: Maďarsko musí vystúpiť z EÚ - P. Žibrita Čo si Maďar, že nerozumieš? - Za porušenie jazykového zákona nedostal ešte nikto pokutu - Pussy Malinová - Vláda znižuje finančné prostriedky na dotáciu menšinovej kultúry - Po škole žiadna cudzina - Konflikt extrémistov s Rómami v Cegléde - Vláda nebude tolerovať vyhrážanie sa menšinám - Antisemita z Jobbiku objavuje svoje židovské korene - Na storočnicu zrevidujú Trianon? - Slovensko spojí s Maďarskom trh s elektrinou v septembri - Csatáryho už krátko po vojne odsúdili i v Maďarsku - Krajania chcú viac peňazí, žiadajú vyše 1,3 milióna eur
Vybral a zostavil: Imrich Fuhl
http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#
R. Fico: Chceme byť nasledovníkmi Alexandra Dubčeka
21. augusta 2012 - (tasr)
Tak ako sa Alexander Dubček snažil dať ľudskú tvár socializmu, Smer-SD sa pokúša dať ľudskú tvár dnešnej spoločnosti, založenej na pluralizme, demokracii a právnom štáte. Dnes, pri príležitosti položenia venca na hrob Alexandra Dubčeka, to pre TASR vyhlásil premiér a predseda Smeru-SD Robert Fico. „Ak si uvedomím, čo hlásal Alexander Dubček v ťažkých a súčasne veľmi zaujímavých rokoch 1967 a 1968, tak je to niečo, čo ma veľmi láka,” dodal. „Som veľmi rád, že po roku 1989 sa Alexander Dubček otvorene prihlásil k myšlienkam sociálnej demokracie. Preto ak povieme, že chceme byť nasledovníkmi toho, čo Alexander Dubček hovoril a robil v rokoch 1967 a 1968, tak je to pre nás len pocta,” zdôraznil predseda Smeru-SD. „Položiť veniec na hrob Alexandra Dubčeka je asi najsymbolickejší krok, ktorý môžeme urobiť, keď si pripomíname veľmi nešťastné udalosti z roku 1968. Vstup spojeneckých vojsk v roku 1968 výrazne poškodil našu budúcnosť. Ak by pokračovali obrodné procesy z rokov 1967-68, Slovensko dnes mohlo byť ekonomicky aj sociálne podstatne ďalej,” vyhlásil premiér. Pri príležitosti 44. výročia vpádu vojsk Varšavskej zmluvy do Československa sa dnes Robert Fico spoločne s ministrom práce, sociálnych vecí a rodiny SR Jánom Richterom poklonil pri hrobe Alexandra Dubčeka na cintoríne v Slávičom údolí v Bratislave. Slovenská republika si pripomína udalosti z roka 1968 - historický pokus o zmenu vtedajšieho politického systému, o nastolenie socializmu „s ľudskou tvárou”. Ambiciózne plány politickej špičky, ktoré mali podporu väčšiny obyvateľstva, ukončila okupácia Československej socialistickej republiky (ČSSR) vojskami piatich štátov Varšavskej zmluvy (Sovietsky zväz, Poľsko, Maďarsko, Nemecká demokratická republika - NDR, Bulharsko) v noci z 20. na 21. augusta 1968. Invázie do Československa pod krycím názvom Operácia Dunaj sa zúčastnilo 27 bojových divízií (12 tankových, 13 motostreleckých, dve výsadkové) a jedna letecká armáda. Intervenčným jednotkám v počte približne 700.000 vojakov s 800 lietadlami, 6300 tankami a 2000 delami a raketami velil generál J. G. Pavlovskij. Sovietska tlač odôvodňovala vstup vojsk existenciou pozývacieho listu, ktorý zostavili prívrženci konzervatívneho krídla Komunistickej strany Československa (KSČ), v ktorom žiadali o pomoc v boji proti kontrarevolúcii. Invázia vojsk Varšavskej zmluvy si k 3. septembru 1968 vyžiadala 72 mŕtvych (z toho 19 na Slovensku), 266 ťažko a 436 ľahko ranených československých občanov.
Jobbik: Ľavica je nepriateľom ľudstva, Maďarsko musí vystúpiť z EÚ
20. augusta 2012 - (tasr)
Nepriateľom ľudstva v súčasnosti je ľavica. V Európe vedie „najľavicovejšiu” politiku Európska únia, vyhlásil dnes v Budapešti podpredseda opozičného Hnutia za lepšie Maďarsko-Jobbik Levente Murányi, podľa ktorého cieľom ľavice je „zbúranie kresťanskej Európy bielych ľudí”. Podľa maďarskej tlačovej agentúry MTI Murányi v panelovej diskusii politikov Jobbiku pred niekoľkými stovkami poslucháčov pri príležitosti dnešného štátneho sviatku Maďarska na Margitinom ostrove vyjadril poľutovanie nad skutočnosťou, že v Maďarsku neexistuje extrémna pravica. Ďalší podpredseda Jobbiku Előd Novák v diskusii zdôraznil, že Maďarsko musí vystúpiť z EÚ, pretože „Spojené štáty európske”, ktoré sa teraz formujú, sú pre Jobbik neprijateľné. Ďalší politici extrémistickej opozičnej strany kritizovali vládu Viktora Orbána za zníženie podpory pre Maďarov žijúcich za hranicami. Poslanec István Szávay pripomenul, že Izrael zrušil pozvanie pre predsedu maďarského parlamentu Lászlóa Kövéra za jeho úlohu pri organizovaní znovupochovania maďarského spisovateľa Józsefa Nyiröa, ktorý pochádzal zo Sedmohradska a spolupracoval s fašistickou stranou Šípové kríže Ferenca Szálasiho. Podľa Szávayho sa po tomto izraelskom kroku maďarský prezident János Áder „na kolenách odplazil” na pamätnú konferenciu o Raoulovi Wallenbergovi v Jeruzaleme. Takýto servilný postoj podľa Szávayho charakterizuje celú maďarskú diplomaciu. Szávay tiež ostro kritizoval vládne strany Maďarský občiansky zväz-Fidesz a Kresťanskodemokratickú ľudovú stranu (KDNP) za to, že sa nechcú púšťať do riešenia rómskej problematiky. „Namiesto toho si iba kúpia zopár Rómov a posadia ich do parlamentu,” konštatoval poslanec Jobbiku.
Vlastný satelit nemáme a mediálna mafia to perfektne využíva
Prečo SR a ČR nevlastní satelit a ako to bolo v roku 2002 ?
Čítam si svoj článok napísaný 30.5.2002 v Solid Europe a nestačím sa diviť prečo SR a ČR doteraz nevyužilo fantastickú možnosť danú WRC 2000 v Istanbule. Posúďte sami. Svetová rádiokomunikačná konferencia WRC v Istanbule v júni 2000 pridelila Slovensku osem satelitných kanálov so šírkou pásma 27 MHz na pozícii 12,8° západne s tým, že uvedenú pozíciu bude spoločne využívať s Českou republikou, Maďarskom a Chorvátskom.
Áder v úvode štátneho sviatku: Maďari budú úspešní, ak pozdvihnú svojho ducha
20. augusta 2012 - (tasr)
Starý svet je v kríze - začína sa nová epocha a v 21. storočí budú úspešné iba tie národy, ktoré dokážu „pozdvihnúť svojho ducha”. Vyhlásil to dnes v úvode štátneho sviatku kráľa sv. Štefana a ústavy maďarský prezident János Áder, podľa ktorého Maďari pozdvihnutím svojho ducha dokázali v dejinách viackrát pozdvihnúť z trosiek svoju vlasť. Áder na slávnostnej prísahe nových dôstojníkov na Kossuthovom námestí v Budapešti v súvislosti so zakladateľom štátu Maďarov sv. Štefanom zdôraznil, že Maďari museli aj v 20. storočí znovuzakladať svoj štát: po Trianonskej mierovej zmluve, po udalostiach druhej svetovej vojny a potom aj vtedy, keď spoznali, že z osloboditeľov sa stali okupanti. „Svojho ducha sme pozdvihli aj v októbri 1956, kedy sme nanovo sformulovali požiadavku na slobodný a samostatný maďarský štát, čím sme sa stali v očiach sveta národom slobody,” zdôraznil prezident, podľa ktorého to všetko prispelo k tomu, že v roku 1990 mohli Maďari opäť obnoviť základy svojho štátu. Slávnostnú prísahu 76 nových dôstojníkov maďarskej armády, ktorá sa dnes konala bezprostredne po slávnostnom vztýčení štátnej vlajky pred budovou parlamentu, sledovali stovky Budapešťanov.
Maďarsko si pripomína zakladateľa uhorského štátu
20. augusta 2012 - (Gregor Martin Papucsek - SRo)
Maďarsko a Maďari vo svete si dnes pripomínajú zakladateľa uhorského štátu kráľa sv. Štefana. Je to sviatok národnej spolupatričnosti, pričom historická udalosť z pred viac ako tisíc rokov má aj aktuálne politické dimenzie. V krátkej reportáži o tom hovorí aj náš budapeštiansky spolupracovník Gregor Martin Papucsek:
Chlieb, torta, občianstvo - tieto tri témy dominovali dnešnému dňu, ktorý je najobľúbenejší i najmasovejší národný sviatok. Predovšetkým sa oslavuje Svätý Štefan, prvý kráľ, ktorý definitívne spojil Maďarov s modernou Európou, keď presadil kresťanstvo, často ohňom i mečom. „Nové pohanstvo”, čiže pokukávanie po Východe a spochybňovanie Európskej únie sa z času na čas vyskytuje aj dnes, neraz z úst premiéra ORBÁNA, avšak počas osláv rečníci predsa zdôrazňovali európskosť kráľa Štefana, jeho štátu i dnešného Maďarska. Prezident János ÁDER v slávnostnom prejave hovoril o schopnosti Maďarov znovu založiť štát, aj po katastrofách, akou bol napríklad Trianon. To už na dunajskom nábreží vychvaľuje mladý muž najprv nový chlieb, a potom tohtoročnú tortu krajiny - cech cukrárov vybral makovo-jablkovú. Je tu takmer pol milióna ľudí v rámci akcie Ulica maďarských chutí. A aká je maďarská chuť? Vraj korenistá, sladká. A zrejme sladké sú aj tieto slová pre mnohých, ktorí skladali dnes prísahu v rámci získavania maďarského občianstva. Podľa textu Maďari, ktorí žijú mimo Maďarska, budú považovať Maďarsko za svoju vlasť a budú vernými občanmi Maďarskej republiky. Takúto prísahu zložilo od 1. januára minulého roka už 300-tisíc nových občanov. A najnovšia rarita: dlhoročný a známy guvernér amerického zväzového štátu New York George Pataki požiadal tiež o udelenie maďarského občianstva.
Orbán chýbal na slávnostnom vztýčení štátnej vlajky
21. augusta 2012 - (tasr)
Predseda maďarskej vlády Viktor Orbán sa podľa svojich nedávnych vyjadrení mal z dovolenky vrátiť 20. augusta. Mnohí si nedokázali vysvetliť, prečo potom premiér v pondelok chýbal na jednom z najdôležitejších protokolárnych udalostí - na slávnostnom vztýčení štátnej vlajky pri príležitosti štátneho sviatku sv. Štefana, píše v utorok maďarský bulvárny denník Blikk. Krátko po vztýčení vlajky však Orbán už bol prítomný v parlamente na odovzdávaní štátnych vyznamenaní. Hovorca premiéra Bertalan Havasi v tejto súvislosti dnes uviedol, že predseda vlády predpoludním vo svojom úrade prijímal hostí. Stretol sa s mladými Kanaďanmi maďarského pôvodu a potom prijal jeruzalemského pravoslávneho patriarchu Theofilosa III.
EuroSieň hanby alebo Top 10 najnebezpečnejších politikov
Nemecký týždenník Der Spiegel vybral a v auguste zverejnil zoznam desiatich lídrov, ktorí podľa neho patria do pomyselnej siene hanby za svoje aktivity ohrozujúce už tak labilné postavenie eura. Do takzvanej „Top 10” to dotiahli viaceré známe mená, ktoré majú značný vplyv na verejnú mienku v členských krajinách Európskej únie a eurozóny. Veľa slov chvály však pre ne nemajú. - Desiate miesto je podľa Spiegelu hodné krokov maďarského premiéra Viktora Orbána.
Čo si Maďar, že nerozumieš?
20. augusta 2012 - (Pavol Žibrita - pavolzibrita.blog.sme.sk)
Tak takto sme sa v detstve podpichovali medzi sebou, ak mal niekto dlhé vedenie. Ale to len my - slovenské deti. V Komárne však v tých časoch nešlo nemať maďarských kamarátov. Vtedy sme sa (ešte) nedelili na Maďarov a Slovákov, ale na ulice a mestské štvrte (Považská, Slovanská, Sídlisko II., Leninove sady A a B, Pavilón, Bašty, Bene, atď.) a rôznorodé súboje medzi nami boli na dennom poriadku. Väčšinou to boli športové zápolenia- futbal, hokej, atletika, basketbal, zápasenie, vzpieranie, zvlášť boli v obľube hlavičkové súboje na bránky, ktoré už dnes úplne vymizli, atď. Občas sme sa samozrejme aj pobili, ba niekedy aj dosť divoko. Zvyčajne ulica či štvrť proti sebe, a len veľmi zriedka Slováci proti Maďarom alebo naopak. V našej ulici to bolo tak 50 na 50. Rozdiel bol iba v tom, že oni boli domáci a my prisťahovalci. Napriek tomu sme vždy držali spolu, a naše priateľstvo sa s pribúdajúcimi víťazstvami a utrpenými prehrami len upevňovalo. Vtedy sme začali medzi sebou používať to známe: čo si Talian, alebo čo si Hotentot, že nerozumieš? O Talianoch sme vedeli, vedeli sme aj to, že hotentot je nechápavý človek, ale že na juhu Afriky žije taký kmeň, tak to sme vtedy nevedeli. No a keď aj toto vyšlo z módy, prešli sme na cigánsku klasiku: čo si dilino, že nerozumieš? Vtedy žili v Komárne iba samí Cigáni. Žiadny Róm! Cigáni boli slušnejší a pracovitejší, a vždy boli veselí, hoci nemali také výhody, autá, a podpory, ako dnešní Rómovia. A čo bolo najkrajšie..., nakoľko neboli Rómovia, nebol ani rómsky problém. Aspoň ja si nepamätám. Zato si pamätám, že jedna cigánka nám za drobnú úplatu vždy s radosťou ukázala svoju huňatú „mindžulu”. Raz darmo...boli to zlaté časy. Najkrajšie na nich je to, že tie kamarátstva z detstva pretrvali dodnes. Možno aj preto nedám na Komárno dopustiť. Spomínam si, aký smiech som onoho času (mečiarovsko-slotovské) vyvolal na Behu duklianskych hrdinov alebo to už bola Podtatranská stopa? Neviem. Ako Dolnozemák, ktorý bežky z duše nenávidel, som sa dal nahovoriť na to šialenstvo, a takmer som na tých 10 kilometroch vypustil dušu. Keď som sa v cieli úplne vyčerpaný zrútil, pribehol ku mne miestny spíker a pýta sa ma, že kto som, čo som. A ja som dokázal zo seba vytlačiť iba toľko, že som Slovák z Komárna. No to ste mali počuť ten rehot! Vraj Slovák z Komárna! Hneď sa stal zo mňa hotový Exot! Len aby ste vedeli: v tých časoch nežili v Komárne, podľa niektorých, žiadni Slováci. Tak ako, podľa tých istých, nežijú už v Maďarsku žiadni Slováci. Takéto reči ma vedia vždy poriadne vytočiť! Takmer celý život ma sprevádzalo, a naďalej sprevádza, spolužitie s Maďarmi. Malo/má to svoje výhody aj nevýhody. Výhodou bolo, že som sa v detstve, na ulici (doma som maďarčinu nikdy nepočul), naučil po maďarsky. Verte, že veľa Slovákov, presídlených z Maďarska, sa naučilo po maďarsky na Slovensku! Na Slovensku však fungujú niektoré veci inak, ako inde vo svete. Ak viete po maďarsky, ste automaticky Maďar! Zaujímavé, že ak viete nemecky, anglicky, francúzsky, atď. nie ste Nemec, Angličan či Francúz...Proste a sproste, na Slovensku to ešte stále funguje. V tých vyššie spomínaných, „temných” časoch bolo takou nevýhodou napr. to, že sa človek bál ísť s autom maďarskej poznávacej značky na Slovensko alebo, že v Slovensku som bol hlúpy Maďar, a v Maďarsku, zase na oplátku, „buta Tót”. Niekedy v tých časoch sa zrodil aj ten známy „slotovský” vtip, že : Ide Slota po meste, oproti kráča Kórejec a on už z diaľky reve na neho: Čo škúliš ty Maďar! Tak teraz má v Žiline tých „Maďarov” požehnane. Že prečo toto všetko píšem? A čo má znamenať ten nadpis? Vysvetlím. Nezvyknem reagovať na diskusné príspevky, ale tentoraz robím výnimku. Tá otázka v nadpise patrí totiž jednému diskutérovi (Vladimír Iljič Uljanov), ktorý na článok o školstve reagoval presne v duchu mojej nebohej svokry. Tá, keď ma uvidela, hneď spustila na mňa štýlom: Čo zasa tí Maďari chcú?! A ja, ako odpoveď, som jej vravel stále to isté: „ Nebojte sa mamka, ak nás nezožrali za posledných 500 rokov, tak nás už nezožerú. Ostatne nechcú nič, len sa chcú, tu na Slovensku, cítiť dobre, veď toto je aj ich domov.” Veľmi som ju nepresvedčil, lebo vždy keď som sa v Zliechove zastavil, privítala ma znovu tou istou otázkou. Chápal som. Bola zo starej školy. No tento „novodobý Lenin” na nete určite patrí k tej mladšej generácii. Starších by nenapadlo dať si takýto pseudonym. Aj preto ma to tak vzalo...Asi by sme, podľa neho, mali jedno z tých divadiel zrušiť, a zavrieť tiež zopár maďarských škôl, prestriekať dvojjazyčné tabule, a tých čo nevedia poriadne po slovensky, poslať do jazykovo-pracovných táborov...veď také tábory vymyslel práve ten „pravý” Uljanov. Určite by sme sa hneď všetci na Slovensku lepšie cítili. Paňátno? Alebo: Čo si Maďar, že....no aj tak ti vďaka, Vladimíre! Oživil si mi pekné spomienky z detstva, a to sa ráta...
MK SR: Za porušenie jazykového zákona nedostal ešte nikto pokutu
19. augusta 2012 - (tasr)
Ministerstvo kultúry doteraz nedalo nikomu pokutu za porušenie zákona o štátnom jazyku. Pre TASR to potvrdil hovorca rezortu Jozef Bednár. Sankcie zaviedla novela z roku 2009. Bývalá vláda zákon minulý rok opätovne zmenila, ale pokuty z neho nevypadli. Iba sa znížili zo 100 až 5000 eur na súčasných 50 až 2500 eur, pričom sa zúžila možnosť ich uloženia. Od roku 2010 do konca júla tohto roka prijalo ministerstvo 69 podnetov od občanov. Dohľad vykonali vo viacerých subjektoch, napríklad na Obvodnom úrade v Piešťanoch, v Dopravnom podniku Bratislava, na Mestskom úrade v Žiline, so zástupcami Strany maďarskej koalície (SMK), na Mestskom úrade v Banskej Štiavnici. Najčastejšie sa porušenia týkali povinnosti zverejňovať písomné informácie na verejne prístupných miestach v slovenskom jazyku, povinnosti orgánov verejnej správy používať pri výkone svojej činnosti spisovnú slovenčinu, ako aj používať vo svojich informačných systémoch štátny jazyk. Ministerstvo ešte predtým, ako môže pristúpiť k sankcionovaniu porušovateľov, písomne upozorní na odstránenie nedostatkov. Spravilo tak v troch prípadoch. Išlo o Základnú organizáciu Csemadoku v Klasove za nezverejnenie všetkých verejne sprístupňovaných informácií v súvislosti s organizovaním verejného kultúrneho podujatia aj v slovenčine. Upozornenie dostal aj Obvodný úrad v Piešťanoch za porušovanie spisovnej normy slovenského jazyka pri vydávaní písomných rozhodnutí pri priestupkoch. SMK zase za to, že umiestnila svoje volebné plagáty na verejne prístupných miestach iba v maďarčine. „Všetky ostatné subjekty odstránili zistené nedostatky už počas výkonu dohľadu, a preto nebolo potrebné vydávať písomné upozornenia,” konštatoval Bednár.
JÚĽŠ SAV - Na jazykovú poradňu sa ľudia obracajú stále častejšie
17. augusta 2012 - (tasr)
Jazyková poradňa Jazykovedného ústavu Ľudovíta Štúra SAV v Bratislave denne dostáva 50 až 60 podnetov, ktoré sa týkajú spisovnej slovenčiny. Niektoré z nich sú inšpiráciou aj pre samotných jazykovedcov. Podľa informácií vedeckej tajomníčky ústavu Sibyly Mislovičovej sa ľudia najčastejšie obracajú na poradňu telefonicky. Denne je to 30 až 50 telefonátov, ročne sa vybaví viac ako 6000 telefonátov. „Už však boli aj roky, keď sme mali takmer 10.000 telefonických dotazov,” uviedla Mislovičová. Dynamicky podľa nej vzrastá počet písomných žiadostí, ktoré prichádzajú najmä mailovou formou. „Ak sme v roku 2004 odpovedali na 862 listov za celý rok, v tomto roku sme k 15. augustu odpovedali už na 1750 mailov a listov. Už aj v porovnaní s minulým rokom, keď sme celkovo odpovedali na 2110 listov, je to značný nárast.” Podľa Mislovičovej sa konkrétny počet otázok ani nedá spočítať, v jednom maili či liste je často aj 7-8 otázok naraz. O konzultáciu žiadajú jazykovú poradňu nielen profesionálni používatelia jazyka - novinári, prekladatelia, redaktori či učitelia, ktorí si potrebujú niečo overiť, ale aj ľudia, ktorí profesionálne s jazykom nepracujú. „Len ich jednoducho zajíma, prečo sa príslušné slovo píše či skloňuje práve takto,” povedala Mislovičová a dodala, že nájdu sa aj prípady, keď sa človek obráti na poradňu s otázkou preto, lebo sa pri hľadaní správnej odpovede stavil s kamarátom. Ako Mislovičová uviedla, pre väčšinu otázok je možné nájsť odpoveď v slovníkoch, ktoré sú v elektronickej podobe na stránke ústavu www.juls.savba.sk, no sú aj také otázky, ktoré si vyžiadajú odbornú poradu medzi jazykovedcami a sú aj pre nich inšpiráciou. „Niekedy ide o to, že si ľudia všimnú ojedinelý tvar a vtedy aj odpoveď na ich otázku je zložitá,” povedala pre TASR Mislovičová. „V jazyku nemusí vždy platiť analógia, sú aj záležitosti, ktoré sa jednoducho v jazyku ustálili, existujú výnimky a dokonca aj výnimky z výnimky.” Najčastejšie otázky sa v každom prípade týkajú písania čiarok a veľkých písmen, skloňovania a časovania, napr. tvar inštrumentálu množného čísla podstatných mien mužského rodu zakončených na skupinu spoluhlások (s variantmi, s fondmi) alebo na spoluhlásku m (za domami, s drahokamami). Časté sú aj otázky týkajúce sa pravopisu zložených prídavných mien písaných spolu a so spojovníkom či podoby nových prevzatých slov, ktoré ešte nie sú vo výkladových slovníkoch. Jazyková poradňa je súčasťou oddelenia jazykovej kultúry a terminológie JÚĽŠ SAV v Bratislave a jej zložkami sú telefonická jazyková poradňa a listová jazyková poradňa. Telefonická jazyková poradňa je k dispozícii v pracovné dni od 08.00 - 11.00 h, počas leta od 09.00 do 11.00 h.
SMK podáva opozícii ruku, vraj ju pred voľbami potrebuje
17. augusta 2012 - (sita)
Opozícia bez Strany maďarskej koalície (SMK) nemá podľa člena jej straníckeho predsedníctva Pála Csákyho šancu uspieť v prezidentských, ale ani v regionálnych voľbách. Ako povedal Csáky v rozhovore pre agentúru SITA, SMK sa podarilo napriek všetkým ťažkostiam stabilizovať svoje voličské zázemie, ktoré je dosť silné. „My sme otvorení rokovať a spolupracovať v oboch prípadoch. Bez nás si opozícia zužuje šancu na dobrý výsledok a nemá šancu hlavne v prezidentských voľbách. Očakávam prelom v našich vzťahoch pred prezidentskými voľbami, tam bez SMK sa opozičné strany nepohnú,“ vyhlásil Csáky. SMK je podľa Csákyho pripravená rokovať o podpore prezidentského kandidáta KDH. V KDH sa najčastejšie v tejto súvislosti spomína Pavol Hrušovský. Kresťanskí demokrati chcú však o podpore rokovať najmä so stranami, s ktorými spolupracujú v rámci takzvanej ľudovej platformy a to sú Most-Híd a SDKÚ-DS. Obyčajní ľudia a nezávislé osobnosti už avizovali, že kandidatúru Hrušovského nepodporia. „KDH tiež musí vedieť, že bez SMK kandidát ľudovej platformy nemá šancu,“ zdôraznil Csáky, pričom upozornil, že na európskej úrovni je SMK združená rovnako ako KDH a SDKÚ-DS v Európskej ľudovej strane. Podľa Csákyho príprava na prezidentské voľby bude prelomová a SMK v nej môže zohrávať veľmi dôležitú úlohu a je na to pripravená. Podpredseda KDH Pavol Abrhan povedal, že zatiaľ o prezidentských voľbách diskutujú v rámci KDH a zatiaľ nemajú túto diskusiu uzatvorenú. Okrem Hrušovského záujem kandidovať prejavil zakladateľ KDH Ján Čarnogurský. Ľubomír Galko z SaS avizoval, že možno navrhne ako prezidentského kandidáta zakladateľa Dobrého anjela Andreja Kisku.
Tragédia pre menšiny: Fico chce znížiť dotáciu na historické minimum
17. augusta 2012 - (tasr / tvnoviny.sk)
Finančné prostriedky na dotáciu menšinovej kultúry znižuje vláda v návrhu rozpočtu na rok 2013 z 4,5 miliónov eur na jeden milión eur. Píše to na druhej strane denník Új Szó v článku s názvom „Menšinové peniaze: dávno dali tak málo”. Podľa denníka strana Most-Híd chce rokovať so Smerom-SD. „Nech neberú z toho, čoho je už aj teraz málo”, pripomenul predseda strany Béla Bugár. Treba využiť všetky možnosti, aby sa uvedená suma zmenila, komentoval návrh rozpočtu predseda SMK József Berényi. „Je to tragédia. Ak to tak ostane, podujatia s veľkou tradíciou sa na budúci rok neuskutočnia”, uviedol predseda SMK. Podobne sa vyjadrilo aj tlačové oddelenie Okrúhleho stola Maďarov na Slovensku. Tvrdilo, že vlani sa ináč dohodli so zástupcami vlády. Podľa denníka suma na podporu menšinovej kultúry v posledných rokoch priebežne rástla. V roku 2005 to bolo 2,56 miliónov, o rok neskôr finančné prostriedky sa zdvojnásobili na 5,31 miliónov eur. Ficov kabinet túto sumu znížil v roku 2007 na 2,66 miliónov, v roku 2008 sa rozdelilo 3,31 miliónov. Radičovej vláda v nasledujúcich dvoch rokoch to zvýšila na 3,48 miliónov. Vlani sa rozdelili štyri milióny a v tomto roku projekty môžu získať finančné prostriedky v celkovej sume 4,5 miliónov eur, konštatuje denník.
SMK: Vláda chce finančne znemožniť kultúru Maďarov
17. augusta 2012 - (tasr)
Vláda SR chce finančne znemožniť kultúru Maďarov na Slovensku. V reakcii na zverejnený návrh štátneho rozpočtu na rok 2013 to vyhlásil predseda mimoparlamentnej SMK József Berényi. Zo zverejnených čísel je podľa neho zrejmé, že vláda Roberta Fica (Smer-SD) chce dať v roku 2013 na financovanie menšinovej kultúry iba necelý milión eur. „Táto suma je značne nižšia oproti sume 4,5 milióna eur v roku 2012, resp. štyri milióny eur v roku 2011,” upozornil Berényi. SMK preto tvrdí, že tento návrh je vážnym krokom späť z hľadiska rozvoja kultúry Maďarov žijúcich na Slovensku. „Po zrušení postu podpredsedu vlády pre menšiny a po zmene začlenenia Univerzity Jánosa Selyeho sa Robertom Ficom garantované status quo porušilo v ďalšom dôležitom bode,” vyhlásil líder strany. Keďže schválenie zákona o štátnom rozpočte je dlhý proces, SMK chce v tomto období urobiť všetko pre to, aby sa plánovaná suma zvýšila. „O týchto skutočnostiach budeme informovať aj komisára OBSE pre menšiny, ktorý v októbri navštívi Slovensko, a požiadame ho, aby od vlády žiadal zvýšenie tejto sumy. Suma jeden milión eur by totiž otriasla v základoch fungovanie organizácií, ktoré sa zaoberajú pestovaním maďarskej kultúry na Slovensku,” zdôraznil Berényi. Myslí si, že môže dôjsť k ohrozeniu existencie viacerých podujatí a kultúrnych organizácií, ktoré pestujú hodnotné tradície, a ktoré sú z hľadiska zachovania maďarskej menšiny kľúčové. „Toto je pre nás neprijateľné,” konštatoval. Podľa Berényiho je okrem objemu financií na menšinovú kultúru pre maďarskú spoločnosť mimoriadne dôležitá aj transparentnosť ich rozdelenia. „Za účelom zlepšenia súčasného stavu chce SMK vytvoriť úzku spoluprácu s maďarskými civilnými organizáciami,” dodal. Tlačový a informačný odbor Úradu vlády SR v reakcii uviedol, že jeden milión eur je východiskovou sumou návrhu štátneho rozpočtu. „V rámci rokovaní, ktoré sa zatiaľ uskutočnili, bolo zapracované do priorít návrhu rozpočtu úradu vlády navýšenie sumy o približne tri milióny eur,” uviedol Úrad vlády SR.
Obyvateľov maďarskej národnosti ubudlo
20. augusta 2012 - (sita)
Počet obyvateľov maďarskej národnosti v Nitrianskom kraji klesol za posledných desať rokov o viac ako 27-tisíc. Podľa sčítania obyvateľstva v roku 2011 mal kraj 169 460 obyvateľov maďarskej národnosti, čo je 24,6 percent obyvateľov kraja. V roku 2001 sa k tejto národnosti hlásilo 196 609 občanov, čo predstavuje 27,6 percent. Menej ľudí ako pred desiatimi rokmi sa teraz prihlásilo aj k rómskej a českej národnosti. Celkovo mal kraj 689 867 trvalo bývajúcich obyvateľov. Informuje o tom Štatistický úrad SR - pracovisko Nitra. S výnimkou okresu Komárno žilo vo všetkých okresoch Nitrianskeho kraja najviac obyvateľov so slovenskou národnosťou. Slovenskú národnosť si pri sčítaní zapísalo najviac ľudí v Zlatomoravskom okrese (95,2 percent), potom v okrese Topoľčany (95,0 percent) a v okrese Nitra (87,9 percent). Obyvatelia maďarskej národnosti boli v rámci Nitrianskeho kraja najviac zastúpení v okresoch Komárno (63,8 percent), Nové Zámky (33,6 percent) a Šaľa (31,4 percent). Najvyšší podiel obyvateľov s rómskou národnosťou bol v Komárňanskom okrese (1,2 percent), za ním nasledujú okresy Šaľa a Levice. Najvyšší podiel obyvateľov českej národnosti mal okres Komárno (0,5 percent). Maďarský jazyk označilo za svoj materinský jazyk 26,6 percent, teda 183 535 trvalo bývajúcich obyvateľov v Nitrianskom kraji. Rómsky jazyk pokladá za svoj materinský 0,7 percent a český pol percenta obyvateľov kraja. Obyvatelia používali najčastejšie na verejnosti slovenský jazyk (68,8 percent), maďarský jazyk (21,6 percent), český jazyk (0,3 percent) a rómsky jazyk (0,2 percent). V domácnosti používa maďarský jazyk 25,3 percenta obyvateľov Nitrianskeho kraja, rómsky jazyk 0,8 percenta a český jazyk 0,2 percenta obyvateľov.
V Handlovej si pripomenuli svoje tradície a zvyky potomkovia karpatských Nemcov
19. augusta 2012 - (Žurnál Rádia Regina)
Tradície a zvyky svojich predkov si počas víkendu v Handlovej pripomenuli potomkovia karpatských Nemcov, ktorí prišli v 2. polovici 12. storočia na pozvanie uhorských Kráľov. Usadili sa aj na Hornej Nitre, kde dobývali nerastné suroviny a prispeli k prosperite regiónu. Najstarší festival karpatských Nemcov u nás poukázal na budovanie mostov s krajanmi vo svete. Potvrdzuje to predseda Karpatsko-nemeckého spolku na Slovensku Anton Osvald. Anton Osvald, predseda Karpatsko-nemeckého spolku na Slovensku: „Treba vysoko hodnotiť našich krajanov, ktorí boli po roku 45 vyhnaní zo Slovenska. V podstate skoro každý kostol v tých dedinách, v ktorých my žijeme, bol opravený z veľkej časti z peňazí našich krajanov. Ako príklad môžem uviesť Tužinu, kde sa opravil stĺp, kostol a ďalšie veci v celkovej hodnote 20 miliónov korún. Väčšina z tých peňazí došla z oficiálnych nemeckých kruhov, ale veľmi veľa dali aj krajania, ktorí kedysi v Tužine žili.” Na Haverland Feste sa prezentoval aj spolok z obce Malinová, v ktorej pripravujú nemecko-slovenský slovník nárečových výrazov. Mária Luprichová, starostka obce Malinová: „Ten slovník bude veľmi vzácny práve tým, že každá obec má to nárečie iné na celom Slovensku.”
Prokurátor sa stále snaží dostať Hedvigu Malinovú do ústavu
Prokurátor Generálnej prokuratúry SR Jaroslav Kozolka sa odvolal proti rozhodnutiu Okresného súdu v Nitre, ktorý zamietol žiadosť, aby duševný stav Hedvigy Malinovej Žákovej pozorovali odborníci v psychiatrickom ústave.
Prokuratúra chce naďalej Hedvigu v ústave
20. augusta 2012 - (Monika Tódová - Sme)
V najbližších dňoch Krajský súd v Nitre rozhodne, či Hedviga Žáková Malinová pôjde na pozorovanie do psychiatrického ústavu. Prokurátor Generálnej prokuratúry Jaroslav Kozolka sa v pondelok odvolal proti rozhodnutiu Okresného súdu v Nitre, ktorý jeho návrh minulý týždeň zamietol. Prokuratúra žiada preskúmať duševný stav Malinovej, lebo psychiatri Jozef Hašto a László Szarkozy vypovedali, že v čase po oznámenom národnostne motivovanom útoku bola v depresii a mala posttraumatickú stresovú poruchu. Obaja ju vtedy vyšetrovali a znalecký posudok má podľa prokuratúry ich názor potvrdiť alebo vyvrátiť. Malinovú obvinila z krivej výpovede. Súd najskôr vydal príkaz na vyšetrenie duševného stavu ambulantne. Malinová na vyšetrenie prišla, ale so znalcami nespolupracovala. Prokuratúra tvrdí, že Trestný poriadok jej nedáva inú možnosť ako žiadosť, ktorú teraz podala. Dodáva, že Malinovú na to znalci upozornili, keď nechcela hovoriť. Malinovej advokát Roman Kvasnica hovorí, že jeho klientka len využíva právo nevypovedať. Má ho každý obvinený. Viacerí právnici súhlasia, že Malinovú nemožno nútiť odpovedať na otázky psychiatra. Za nespoluprácu by sa podľa nich dalo označiť, len keby sa na vyšetrenie vôbec nedostavila. Jozef Čentéš, parlamentom zvolený, ale prezidentom stále nevymenovaný za generálneho prokurátora, nechcel kroky svojho kolegu komentovať. „Nie som v tejto veci činný, nevidel som spis ani výpovede obvinenej a svedkov, a moje vyjadrenie je bezpredmetné,“ povedal. S podobným návrhom sa v minulosti nestretol. Ministerstvo spravodlivosti a súdy nevedú štatistiky, koľkokrát už súdy o ústavnom pozorovaní za posledné roky rozhodli. „Prípad sledujem, žiaľ, už roky,“ hovorí ombudsmanka Jana Dubovcová. Ústava hovorí, že každý má právo, aby sa jeho vec prerokovala bez zbytočných prieťahov, čo bolo podľa nej Malinovej odopreté „tým, ako absurdne dlho trvá vyšetrovanie“. V právnom štáte je to podľa Dubovcovej neprípustné. „Neviem si predstaviť právnu neistotu, v akej sa dlhé roky nachádza človek podrobovaný takémuto vyšetrovaniu.“ Ako bývalá sudkyňa si Dubovcová myslí, že vyšetrovanie by malo byť na základe zásady in dubio pro reo - v pochybnosti v prospech obvineného - zastavené. Malinová tvrdí, že ju pred šiestimi rokmi v Nitre cestou na skúšku napadli dvaja muži. Podľa prokuratúry si vymýšľa.
Šesť rokov po útoku na Hedvigu Malinovú (Ľudské práva a dôstojnosť)
20. augusta 2012 - (Kálmán Petőcz - Sme)
Politici radi zdôrazňujú, že úroveň ochrany ľudských práv je u nás nadštandardná. Základné práva a slobody máme pekne opísané v ústave, sankcionovanie ich porušenia zas v Trestnom zákone. Chýba však nezávislá a účinná kontrola. Jedným z najpovážlivejších aspektov kauzy Hedviga Malinová je skutočnosť, že k sérii pravdepodobných porušení základných práv a slobôd občianky SR štátnymi orgánmi dochádza pod neustálym drobnohľadom médií a za permanentného záujmu (aspoň časti) verejnosti. Ako to môže vyzerať v iných prípadoch šikanovania a neľudského či ponižujúceho zaobchádzania, ktoré nepreniknú na verejnosť alebo im médiá nevenujú pozornosť? Najnovšie chcela prokuratúra vymôcť od súdu rozhodnutie o nariadení ústavnej starostlivosti dotyčnej v psychiatrickej liečebni z dôvodu zisťovania, aký bol jej duševný stav v čase jej napadnutia v Nitre pred šiestimi rokmi. Iste, ústava umožňuje na základe písomného súhlasu súdu skúmať duševný stav obvineného či obvinenej, pričom zákon dáva priestor súdu rozhodnúť, či sa tak má udiať v rámci ambulantnej, alebo ústavnej starostlivosti. Zároveň však platí, že k obmedzeniu osobnej slobody vrátane nariadenia ústavnej zdravotnej starostlivosti proti vôli dotknutej osoby by malo dochádzať len v naozaj vážnych a odôvodnených prípadoch. Pri obmedzovaní základných práv a slobôd sa musí dbať na ich podstatu a zmysel a nemá dochádzať k znižovaniu dôstojnosti človeka, hovorí naša ústava. Zákon o zdravotnej starostlivosti zasa stanovuje, že súhlas dotknutej osoby s nariadenou zdravotnou starostlivosťou sa nevyžaduje len vtedy, ak ide o osobu, ktorá v dôsledku duševnej choroby alebo s príznakmi duševnej poruchy ohrozuje seba alebo svoje okolie, alebo ak hrozí vážne zhoršenie jej zdravotného stavu. Je Hedviga Žáková­Malinová takýmto nebezpečným jedincom? Je jej zavretie do blázinca a odlúčenie od jej malých detí na niekoľko týždňov jedinou cestou umožňujúcou, aby sa naše orgány činné v trestnom konaní po dlhých šiestich rokoch dopátrali konca tejto v podstate pomerne jednoduchej kauzy? Skúmanie duševného stavu obvineného je relevantné vo vzťahu k (údajnému) spáchanému trestného činu v čase jeho spáchania. Je vôbec zmysluplné takéto skúmanie po šiestich rokoch? Bolo by za takýchto okolností prípadné vyvrátenie existujúcich psychiatrických posudkov vyhotovených okamžite alebo v krátkom čase po napadnutí (lebo o to v danom prípade ide) vierohodné pre skutočne nezávislý súd? Keď človek počúva veľavýznamne tajnostkárske reči ministra vnútra Roberta Kaliňáka, aj by možno uveril, že Hedviga je druhá Mata Hari, nebezpečná agentka, ktorá ohrozuje bezpečnosť, stabilitu a prosperitu nášho štátu. Azda aj viac ako všetky tie organizované - hrubokrké či bielokrké - skupiny, ktoré to robia naozaj a často úplne nerušene. Napokon, z čoho je vlastne Hedviga Malinová obvinená? Z krivej výpovede a krivej prísahy? Skutková podstata trestného činu krivej výpovede spočíva v uvedení nepravdy o okolnosti, ktorá má podstatný význam pre rozhodovanie orgánu činného v trestnom konaní alebo súdu, alebo v zamlčaní takej okolnosti. V čom konkrétne evidentne zbitá Hedviga Malinová nespochybniteľne a úmyselne (opakujem, úmyselne) klamala, keď vypovedala o svojom napadnutí pred šiestimi rokmi? Kým to nie je jasné, nečudujme sa, že využíva svoje ústavné právo nevypovedať, a to ani pred vyšetrovateľom, ani pred psychiatrom. Napadnutie študentky pred šiestimi rokmi už nikdy nebude vyšetrené. A už takmer päť rokov sa vyšetruje aj jej obvinenie z krivého svedectva. Podľa ústavy „každý má právo, aby sa jeho vec verejne prerokovala bez zbytočných prieťahov“ a „každý má právo na zachovanie ľudskej dôstojnosti, osobnej cti, dobrej povesti a na ochranu mena“. V prípade tejto mladej ženy sú tieto dve ústavné práva už príliš dlhú dobu porušované. Naši ústavní činitelia s obľubou zdôrazňujú, že úroveň ochrany a podpory ľudských práv je na Slovensku na nadštandardnej úrovni. Nedá sa povedať, že by to bola vyslovená nepravda. Avšak nedá sa s určitosťou tvrdiť ani opak. Základné práva a slobody máme pekne opísané v ústave, sankcionovanie ich porušenia je zas pekne opísané v Trestnom zákone. To, čo chýba, sú funkčné nezávislé monitorovacie a implementačné mechanizmy ich dodržiavania a dostatočne silná a účinná verejná kontrola. Takže skutočne hodnoverný obraz o tom, ako to u nás s tými ľudskými právami je, vlastne ani nemáme. Debata o ľudských právach sa u nás redukovala na niekoľko marketingovo príťažlivých (aj keď tiež veľmi dôležitých) tém ako dvojjazyčné názvy, registrované partnerstvá či segregácia rómskych detí v školách. K najvážnejším porušovaniam ľudských práv a znevažovaniu ľudskej dôstojnosti však najčastejšie dochádza za nepreniknuteľnými múrmi väzníc, policajných staníc, psychiatrických liečební, sociálnych ústavov, reedukačných domovov, detenčných zariadení alebo aj súkromných príbytkov bez svedkov, bez akýchkoľvek možností dotknutej osoby sa brániť alebo sa aspoň vyspovedať zo svojho utrpenia. Slovenská republika patrí medzi posledné tri štáty EÚ (spolu s Litvou a Lotyšskom), ktoré neratifikovali ani nepodpísali Opčný protokol Dohovoru OSN proti mučeniu a inému krutému, neľudskému alebo ponižujúcemu zaobchádzaniu z roku 2002. Tento protokol predpokladá medzi iným vytvorenie vnútroštátneho nezávislého monitorovacieho orgánu dohliadajúceho na dodržiavanie dohovoru. Je vytvorenie akéhokoľvek nezávislého orgánu na Slovensku ilúzia? Na základe doterajších skúseností treba otvorene povedať, že zatiaľ asi áno. Slovensko takisto už desať rokov vajatá v otázke ustanovenia nezávislého mechanizmu pre dohľad nad právami detí (detského ombudsmana). Dve najzraniteľnejšie skupiny osôb ostávajú stále bez skutočne účinnej ochrany. Ľudské práva na Slovensku sú naďalej otázkou skôr (stranícko)politickou ako ľudskou.
Výročia
20. augusta 2012 - (Lukáš Fila - Sme)
Ústavné vyšetrenie Hedvigy Malinovej by nájdeniu pravdy pomohlo asi tak, ako obsadenie sovietskymi vojskami pomohlo oslobodeniu Československa. Prokurátori by mali chápať, že ústavné právo nevypovedať má platiť aj pred psychiatrom a tak, ako Malinová mlčí v ambulancii, bude aj na oddelení. Doteraz sa ich pokus dal ospravedlňovať ako výsledok formalistického prístupu k zákonu. To teraz odpadlo - odmietavé stanovisko okresného súdu k prvej žiadosti im dalo aj argumenty, aj cestu, ako z nešťastného pokusu vycúvať. Nevyužili ho, s nápadom násilnej hospitalizácie sú zjavne spokojní. Škoda, že ich samotných nemožno k ničomu prinútiť. Práve pre ich naťahovanie čaká kauzu šieste výročie, ktoré ju z roviny trestnej posúva do roviny historickej.
Pussy Malinová
16. augusta 2012 - (Hana Fábry - Pravda)
Tri ženy z ruského punkového zoskupenia Pussy Riot nemajú napohľad nič spoločné so Slovenkou Hedvigou Malinovou. Nič, ak opomenieme fakt, že okrem jednej z nich sú všetky matkami. A ešte jednou „zanedbateľnou drobnosťou” sa ich osudy podobajú. Všetky štyri sú v ostro sledovaných kauzách vystavené nepochopiteľnej mocenskej šikane krajín, o ktorých máme vo zvyku hovoriť ako o právnych štátoch, vybudovaných na princípoch demokracie, osobných slobôd a úcty k ľudskej dôstojnosti. A hoci pri kolískach žien z Pussy Riot stáli zrejme sudičky politického exhibicionizmu, ktoré u Hedvigy, naopak, absentovali, každú z nich šrotuje rovnaký valec, nie nepodobný tomu normalizačnému spred pár desaťročí. 1 keď ženy z Pussy Riot napadli svojho „gospodina” slovom, a, naopak, Hedviga sama bola obeťou fyzického napadnutia a zbabraného čudne spolitizovaného vyšetrovania, nič to nemení na dojme, že všetky slúžia iba na prezentáciu steroidmi nadupaných svalov štátnej moci. Je namieste otázka, prečo práve tieto ženy sú pre svojich mocných také zaujímavé, že tým ruským stojí za to sa vyhrážať mrežami väzenia za neštandardne prejavený politický názor a tej slovenskej nevedno vlastne za čo mrežami „ústavu”. Ako inak ako utvrdzovaním moci prostredníctvom ľahkej koristi si vysvetliť, čo sa deje v životoch týchto od seba geograficky, politicky i osobným príbehom na míle vzdialených žien? Ak by nezmyselná kauza Hedvigy Malinovej mala v pozadí maďarskú tajnú službu, ako v roku 2008 hlásal „národovec” Ján Slota, tak Hedvigu nikto nenapadol, ona na mieste činu ani nebola, zmlátila sa doma sama (alebo jej k podliatinám pomohla oná tajná služba?) - a o tzv. maďarskú kartu nám ide aj teraz. Ale prečo? Veď voľby sú za nami. Nemá to logiku. Možno štátna moc jednoducho potrebuje pred ľuďmi zamaskovať hĺbku ekonomicko-politického (mafiánsko-oligarchického) marazmu, v ktorom sa Slovensko nachádza, hoci sa tvári, že opak je pravdou. A tak ľuďom predhadzuje zástupné témy v presvedčení, že národ rovná sa blbec. Či už ide o Hedvigu Malinovú, alebo o Pussy Riot, ich príbehy o moci a bezmoci akoby spájala polozabudnutá červená niť bývalého priateľstva na večné časy a nikdy inak. A to je mimoriadne nebezpečný jav v demokraciách, v ktorých sa moc ocitla v rukách jedného muža a jednej strany, a kde ochranné opozičné mechanizmy fungujú čoraz viac iba ako expirované náplasti na kurie oká. „Za dvadsať rokov nebola u nás vyriešená žiadna ľudská otázka, od primárnych potrieb ako sú byty, školy, prosperita hospodárstva, až po jemnejšie, ktoré nedemokratické systémy vyriešiť nevedia - pocit plnej platnosti v spoločnosti, viera v zmysluplnosť aj malej práce či podriadenie politických rozhodovaní kritériám etiky.” Tieto slová vyslovil spisovateľ Ludvík Vaculík, autor manifestu Dvetisíc slov, ktorý prispel k pádu socializmu, ešte v roku 1967. Je to ich ozvena, ktorá k nám dolieha aj dnes?
Svet láka nízkymi daňami, my ich zvýšime
Maďarsko si už získalo viacero našich firiem. - Naša ekonomika stráca dva silné argumenty, ktoré k nej pútali zahraničné aj domáce firmy. Väčšina štátov sveta totiž v tomto miléniu bojuje o kapitál všetkými možnými cestami. Veď len napríklad priemerná sadzba korporátnej dane v Európskej únii sa medzi rokmi 2002 a 2012 znížila podľa Eurostatu, Štatistického úradu EÚ, z 28,3 percenta na 23,5. Niektoré krajiny, medzi nimi susedné Česko či Maďarsko, znižujú zdanenie firiem dokonca aj v čase krízy. V prípade Maďarska to tento rok prinieslo okamžitý efekt v podobe prudkého nárastu slovenských podnikov, ktoré sa presunuli za našu južnú hranicu. Podobný efekt nastal pri znižovaní dane v Poľsku a na Slovensku pri vstupe do únie. „Dynamika investícií v rokoch 2003 až 2011 bola pozitívna.
Orbán zakázal absolventom odísť. Musia splatiť štúdium
17. augusta 2012 - (Hospodárske noviny)
Vláda maďarského premiéra Viktora Orbána našla spôsob, ako zakázať mladým Maďarom cestovať za prácou do zahraničia. Chce donútiť absolventov vysokých škôl, aby prispievali do štátnej kasy a vrátili štátu to, čo do nich investoval. Študenti, ktorí študujú na vysokých školách zadarmo, musia podpísať zmluvu. Tou sa zaviažu, že niekoľko rokov neodídu do zahraničia, aby tak Maďarsku vrátili jeho investíciu. Počet rokov, ktoré si bude musieť absolvent odpracovať, nie je presne stanovený. Záleží na tom, akú dobu študent na univerzite strávil a do akej miery jeho štúdium zaťažilo štátny rozpočet. Napríklad ročné náklady na štúdium medicíny sa u našich južných susedov pohybujú okolo 7 200 eur. Celé štúdium zvyčajne trvá šesť rokov. Podľa serveru BBC preto potrvá absolventom desať rokov, než na daniach vrátia to, čo na školnom ušetrili. Mnoho Maďarov však proti tomuto zákonu protestuje. Novým opatrením sú vraj v krajine uväznení vlastnou vládou. „Prečo by mali bežní Maďari platiť za výučbu študentom, ktorí okamžite po promócii odídu za lepším do západnej Európy alebo Spojených štátov,” vysvetľuje rozhodnutie Orbán. Okrem toho tvrdí, že mladí by mali v ťažkých časoch zostať doma a pomáhať rodičom, namiesto toho, aby posielali pohľadnice z cudziny. Mladí Slováci však v Maďarsku po skončení štúdia uväznení nezostanú. Zmena sa totiž netýka zahraničných študentov, ktorí si školy platia z vlastného vrecka.
Po škole žiadna cudzina, varuje maďarská vláda študentov
18. augusta 2012 - (Tereza Holanová - Aktuálně.cz)
Maďarská vláda má nový spôsob, ako udržať v krajine mladých ľudí, a donútiť ich tak prispievať práve do jej štátnej kasy. Tí, ktorí študujú na vysokých školách zadarmo, musia podpísať zmluvu, že následne niekoľko rokov neodídu do zahraničia, aby tak štátu vrátili jeho investíciu. Počet rokov nie je fixne daný, závisí na tom, akú dobu študent na univerzite pobudol a ako veľmi tým zaťažil štátny rozpočet. Napríklad ročné náklady na štúdium medicíny sa v Maďarsku pohybujú okolo dvoch miliónov forintov (necelých 7200 eur). Celý program zvyčajne trvá šesť rokov. Podľa serveru BBC potom potrvá absolventovi desať rokov, než na daniach to, čo ušetril na školnom, vráti. „Sme v krajine uväznení našou vlastnou vládou,” sťažuje sa budúci vysokoškolák Gergő Birtalan. „Prečo by bežní Maďari mali platiť za výučbu odborníkov, ktorí okamžite po promócii odídu za lepším do západnej Európy alebo Spojených štátov?,” Argumentuje kabinet Viktora Orbána. „Jasne, to chápem, ale prečo by mali absolventi zostávať v Maďarsku, keď tu majú mizerné pracovné podmienky a nemajú tú šancu na slušný život? Nie každý je mesiáš alebo misionár,” komentuje Birtalan s tým, že podobným krokom vláda akurát podporí odchod mladých ľudí na zahraničné univerzity, kde im nikto nebude hovoriť, „čo študovať a kde potom pracovať”. „Mladí Maďari nemajú žiadny racionálny dôvod v krajine zostávať, jediné, čo ich tu drží, je citové puto,” myslí si jeden z lekárov Gábor Forrai. Ten okrem iného upozorňuje, že kým priemerný plat v krajine predstavuje 700 eur, typický lekár ich napríklad dostane len 400. Orbán tiež zdôrazňuje, že absolventi univerzít by mali zostať doma a podporovať v ťažkých časoch rodičov, namiesto toho, aby im posielali pohľadnice z cudziny. „Samozrejme, že by sme to robili, keby tu bol životný štýl a štandardy, ktoré by stáli za to zostať,” reaguje Dorottya Karsay. Tá patrí do skupiny mladých aktivistov, ktorí proti novému pravidlu protestujú. Maďarský boj s únikom mozgov podľa nich narušuje voľný pohyb osôb, ktorý by malo členstvo v Európskej únii garantovať. Okrem toho, že všetci, ktorí vyštudujú bez školného, musia určitý počet rokov v krajine následne odpracovať, sa kabinet tiež rozhodol regulovať počet voľných miest na univerzitách. Dôvod? Aby krajina mala len tých absolventov, ktorých „potrebuje” - v prvom rade z technických odborov. Túto zmenu pritom vláda oznámila tento rok vo februári, iba týždeň pred uzávierkou prihlášok na vysoké školy. Počet voľných (neplatených) miest sa znížil o 40 percent, najväčšiu redukciu zažili ekonomické alebo právnické odbory. Na tie sa tento rok napríklad dostalo v celej krajine iba 50 záujemcov. Jedným z dôsledkov spomínaného opatrenia je, že sa rad budúcich vysokoškolákov rozhodlo pre iné (tiež podporované) odbory, ktoré ich však nezaujímajú a ktorým sa ani v budúcnosti nechcú venovať. Kvôli tomu, že zmena prišla na poslednú chvíľu, chýbajú im úspory na to, aby využili ďalšie miesta, kde sa už študuje za školné. Ochotou brať si na štúdium úvery, pritom Maďari, ktorí majú za sebou jednu z najhorších menových kríz v Európe (domácnosti aj podniky sa zadlžili vo švajčiarskych frankoch, ktoré následne prudko zdraželi), neoplývajú.
Šéfoval New Yorku, teraz chce byť Maďar
17. augusta 2012 - (ik - Pravda)
Dva roky po tom, čo umožnila zahraničným krajanom prijať občianstvo materskej krajiny, ulovila vláda Viktora Orbána v Amerike vzorového Maďara. Trojnásobný guvernér štátu New York George Pataki (67) oznámil, že sa chystá požiadať o maďarské občianstvo. Bývalý guvernér New Yorku George Pataki oznámil, že prijme maďarské občianstvo. Za necelé dva roky oň požiadalo vyše 300-tisíc maďarských krajanov. Do volieb v roku 2014 Budapešť ráta až s polmiliónovým nárastom počtu občanov. V rozhovore pre televíziu ATV dokonca potvrdil, že v krajine, odkiaľ sa jeho starý otec János Pataki v roku 1908 vysťahoval, chce na jar 2014 voliť a využiť tak právo, ktoré v minulosti patrilo len maďarským občanom s trvalým bydliskom vo vlasti. Pataki, ktorý má po matke taliansko-írsky pôvod, tvrdí, že maďarské korene sú pre neho dôležitejšie. „Kto má aspoň jedno percento maďarskej krvi, ten je Maďar. Také dominantné sú maďarské gény,” povedal pre maďarskú televíziu... po anglicky. V Spojených štátoch sa k maďarským koreňom hlási 1,4 milióna ľudí; z nich iba sedem percent ovláda maďarčinu. Vplyvný republikánsky politik stál na čele štátu New York v rokoch 1995 až 2007. Svet si ho zapamätal zo záberov, na ktorých sa po teroristických útokoch z 11. septembra 2001 brodí rumoviskom na mieste zrútených dvojičiek mrakodrapov spolu s americkým prezidentom a starostom mesta. Pataki je v americkej politike stále aktívny. Dva razy vážne zvažoval svoju kandidatúru v prezidentských voľbách, teraz horlivo podporuje vyzývateľa Baracka Obamu Mitta Romneyho. Popri tom sa venuje aj podnikateľským aktivitám. Pôsobí vo vedení maďarského energetického podniku E-Star, ako aj v investičnom fonde Danube, ktorý sa snaží vo východnej Európe kupovať kontrolné balíky akcií stredne veľkých firiem, aby ich časom so ziskom predal. Na rozdiel od súčasnej americkej administratívy, ktorá opakovane kritizovala vládu Viktora Orbána, Pataki ju dôrazne bráni a maďarského premiéra označuje za svojho priateľa. „Vypracovanie novej ústavy a dôležitých reforiem bolo ťažkou úlohou,” hodnotil polčas Orbánovej vlády. „Ale ich výsledkom maďarská demokracia zosilnela a stojí pred ňou žiarivá budúcnosť,” citovali ho v máji maďarské médiá. Krv maďarských predkov sa v Patakim ozvala už aj dávnejšie. V sporoch Maďarska so susedmi sa vždy postavil na stranu Budapešti. Pred troma rokmi navštívil Slovensko, ktorého vládu ostro kritizoval za novelu jazykového zákona „neprijateľne ohrozujúcu maďarskú menšinu”. Bukurešti zase vyčítal neochotu poskytnúť autonómiu Sedmohradsku, bašte rumunských Maďarov.
Rumunsko - Ústavný súd potvrdil neplatnosť referenda o odvolaní prezidenta
21. augusta 2012 - (tasr)
Rumunský prezident Traian Basescu zostane na svojom poste. Vyplýva to z rozhodnutia rumunského ústavného súdu, ktorý sa dnes uzniesol, že referendum o jeho odvolaní bolo neplatné. Basescu sa po verdikte bude môcť vrátiť do funkcie, ktorej výkon mu pozastavil parlament v júni rozhodnutím o referende. Očakáva sa, že sa tak stane ešte v priebehu dnešného dňa, informujú svetové tlačové agentúry. Proces odvolania Basesca iniciovala stredoľavá vláda premiéra Victora Pontu v rámci mocenského boja oboch najvyšších rumunských politických predstaviteľov, ktorý je vnímaný ako skúška demokracie v krajine dve desaťročia po páde komunizmu. Oficiálne výsledky júlového referenda ukázali, že za odvolanie prezidenta, ktorého popularita klesla najmä v súvislosti s úspornými opatreniami, hlasovalo 88 percent zúčastnených voličov. Celková účasť však nedosiahla 50 percent potrebných na platnosť hlasovania. Vláda proti takémuto výsledku namietala s argumentom, že na základe nových predbežných výsledkov sčítania ľudu z roku 2011 je skutočný počet oprávnených voličov nižší - o vyše tri milióny po vyradení osôb, ktoré zomreli alebo žijú v zahraničí. Účasť na referende by v takomto prípade prekročila 50 percent. Ústavný súd tvrdenia vlády o neaktuálnosti zoznamov voličov v dnešnom verdikte zamietol. Ponta (39), ktorý sa pred tromi mesiacmi stal najmladším premiérom v Európe, obviňuje prezidenta z blokovania rozhodnutí vlády, prehliadania korupcie a rozpútania honby na politických súperov. Basescu zasa obvinil premiérovu stranu zo snahy o prevrat a prevzatie kontroly nad nezávislými inštitúciami. Kríza zdržala politické legislatívne rozhodnutia a vyvolala pochybnosti okolo dohody o medzinárodnej finančnej pomoci pre druhý najchudobnejší štát EÚ. Znepokojenie nad situáciou v Rumunsku vyjadrili aj Európska únia, ktorá obvinila Pontu z narúšania právneho poriadku a zastrašovania sudcov. Ústavný súd dokonca požiadal o ochranu Radu Európy, ktorá oznámila, že sa pred verdiktom o referende dostal pod „šokujúci” politický tlak.
Oľga Gály Lörinczová - Priekopníčka povojnovej maďarskej poézie na Slovensku
17. augusta 2012 - (sme)
Známa novinárka a spisovateľka bola aj oceňovanou prekladateľkou Johanidesa, Slobodu a ďalších autorov do maďarčiny. Rodáčka z Lučenca sa po vojne, v ktorej prišla takmer o celú svoju rodinu vrátane prvého manžela, presídlila do Bratislavy. Oľga Gály Lörinczová (10. 2. 1921 - 7. 8. 2012) spočiatku pracovala ako úradníčka, neskôr sa stala novinárkou v denníku Új Szó, v týždenníku Hét, týždenníku pre Bratislavu-vidiek Új Élet a bola tiež redaktorkou kultúrnej rubriky ženského časopisu Nő. Jej básne, publicistiku, literárne reportáže a divadelné kritiky uverejňovali aj časopisy a denníky v Maďarsku. Patrila medzi priekopníčky povojnovej maďarskej poézie v Československu. Debutovala v roku 1953 básnickou zbierkou Hajnali őrségen (Stráž na úsvite), vydala ešte tri samostatné básnické zbierky. Vrúcnou lyrikou v nich zvečnila predovšetkým každodenné momenty ženy-matky. Po roku 1989 publikovala dva životopisné romány. Ördöglakat (Čertovská zámka) pozostáva z pamätí jej posledného manžela, maliara, novinára a politika Júliusa Lőrincza z obdobia jeho detstva a mladosti. V autobiografickom románe Néma madár, ktorý vyšiel aj v slovenčine (Nemý vták), hovorí o vlastnom živote. Jej literárna činnosť a vynikajúce preklady románov popredných slovenských autorov (Rudolf Sloboda, Ján Johanides, Anton Baláž a ďalší) ocenili početnými cenami.
Filmový festival Eastsider v Prešove - Legenda z juhu
http://www.oslovma.hu/index.php/sk/kultura/156-kultura2-kultura2/835-scenka-s-piliskym-slovakom-bela-tarr-v-preove
Nový filmový festival Eastsider sa uskutoční koncom augusta v Prešove. Od 23. do 26. augusta 2012 v tomto meste uvidíte mnoho skvelých zahraničných aj domácich filmov. Jedna zo štyroch sekcií, dohromady tvoriacich pomyslenú ružicu svetových strán je nazvaná Legenda z juhu a zameriava sa na profil významného maďarského režiséra Béla Tarru. Organizátori pripravili okrem bohatého filmového programu, koncertov a sprievodných podujatí aj jedno prekvapenie. Pre návštevníkov festivalu je na každý deň pripravené jedno filmové premietanie úplne zadarmo!
Béla Tarr v Prešove - Slovenská scénka s M. Kormošom
Vo filme Bélu Tarra Werckmeistrove harmónie pre slovenského diváka môže byť viac než zaujímavá scénka so slovenským hovoreným slovom, jedným z hlavných aktérov ktorej je rodák zo Santova (Pilisszántó), v „civile“ advokát dr. Michal Kormos
slovake.eu - Slovenčina ľahko, rýchlo a bezplatne
www.slovake.eu - Na tejto mnohojazyčnej webovej stránke sa môžete učiť slovenčinu ľahko, rýchlo a úplne bezplatne. Portál obsahuje jazykové kurzy rôznych úrovní (A1 a A2) s mnohými cvičeniami, zábavnými hrami, slovníkmi - všetko, aby ste sa mohli zoznámiť s gramatikou, učiť sa nové slová, či dokonca prakticky komunikovať s ostatnými používateľmi tejto stránky v slovenčine. Okrem toho tu môžete nájsť aj rôzne informácie o Slovensku - stredoeurópskej krajine so zaujímavou históriou, krásnou prírodou a mnohými turistickými miestami, ba dokonca si nájsť aj nových priateľov.
http://slovake.eu/upload/content/files/About/Info/leaflet_a4_sk_small.pdf
Jobbik: Konflikt v Cegléde spôsobil kriminálny životný štýl Rómov
21. augusta 2012 - (tasr)
Obyvatelia predmestských častí maďarského Ceglédu už dlhú dobu žijú v strachu kvôli kriminálnemu spôsobu života nezamestnaných Rómov, ktorí sa tam prisťahovali z iných miest. Vyhlásil to dnes v Cegléde poslanec Hnutia za lepšie Maďarsko-Jobbik Miklós Korondi v súvislosti s udalosťami uplynulého týždňa v meste, ktoré vzbudili pozornosť maďarskej verejnosti. Korondi podľa maďarskej tlačovej agentúry MTI pripomenul, že už dávnejšie upozornil ministra vnútra Sándora Pintéra na neudržateľný stav v meste. Šéf rezortu mu v liste napísal, že v Cegléde nie sú vážne problémy, polícia a občianska stráž si riadne plnia svoje úlohy. „Obyvatelia mesta napokon v zúfalstve požiadali o pomoc Spolok občianskej stráže za krajšiu budúcnosť, ktorej členovia svojou prítomnosťou zabezpečili verejný poriadok a pokoj,“ povedal Korondi s tým, že hliadkujúcich členov spolku a piatich policajtov v sobotu večer naháňala skupina „ozbrojených“ Rómov, našťastie bez vážnejších následkov. Poslanec vyjadril názor, že by bolo potrebné v Maďarsku zriadiť jednotku žandárov, ktorá by sa nezaoberala meraním rýchlosti, ale udržiavaním verejného poriadku. Takmer 400 extrémistov sa zhromaždilo v nedeľu večer v maďarskom Cegléde, 50 km juhovýchodne od Budapešti. Ultrapravičiarom, medzi ktorými boli aj členovia a priaznivci Spolku občianskej stráže za krajšiu budúcnosť, v prístupe k obydliam Rómov v okrajových uliciach mesta bránilo zhruba 80 policajtov. Zhromaždenie extrémistov sa skončilo bez incidentov. Minulý utorok sa v Cegléde uskutočnila „spontánna demonštrácia“ proti „rómskej kriminalite“, ktorej sa zúčastnili aj členovia Jobbiku. V sobotu sa 17 gardistických účastníkov utorňajšej demonštrácie vrátilo do mesta, kde vznikla napätá situácia medzi touto skupinou a miestnymi Rómami, na základe ktorej Spolok občianskej stráže za krajšiu budúcnosť vyhlásil „celoštátnu mobilizáciu“. Podľa serverov organizácií extrémnej pravice Rómovia zaútočili v uvedenom meste na súkromnom dvore na pokojných gardistov, preto sa do Ceglédu vydali väčšie skupiny ultrapravičiarov. Na situáciu v Cegléde reagovalo v pondelok desať rómskych organizácií spoločným vyhlásením. Podľa nich časť rómskych rodín sa zo strachu odsťahovala k rodinám. „Domnievame sa, že za vzniknutú situáciu, ktorá je neudržateľná a protirečí všetkým právnym normám, nesie zodpovednosť štátna politika a policajné vedenie, pretože podobné ultrapravicové akcie strpeli a svojou nečinnosťou extrémistov vlastne povzbudzovali,“ napísali rómske organizácie v dokumente.
Konflikt extrémistov s Rómami v Cegléde je nafúknutý
20. augusta 2012 - (tasr)
Konflikt medzi extrémistami a Rómami v Cegléde je nafúknutý, vyhlásil dnes pre maďarskú tlačovú agentúru MTI primátor tohto mesta za vládnu stranu Maďarský občiansky zväz-Fidesz László Földi. Podľa jeho slov niekto zrejme rozšíril nepravdivú informáciu, že mesto chce prisťahovať na predmestie 40 rómskych rodín a pravdepodobne na to zareagovali extrémisti. Takmer 400 extrémistov sa zhromaždilo v nedeľu večer v maďarskom Cegléde, 50 km juhovýchodne od Budapešti. Ultrapravičiarom, medzi ktorými boli aj členovia a priaznivci Spolku občianskej stráže za krajšiu budúcnosť, v prístupe k obydliam Rómov v okrajových uliciach mesta bránilo zhruba 80 policajtov, informoval maďarský denník Népszabadság. Extrémisti sa bez incidentov rozišli okolo 02.00 h. Maďarskej tlačovej agentúre MTI účastníci zhromaždenia povedali, že demonštrácia bude dnes pokračovať. Ako dodali, v uplynulom období sa rozmnožili prípady krádeží. Miestni obyvatelia požiadali o pomoc Novú maďarskú gardu, pretože podľa ich názoru polícia, ani vedenie mesta voči Rómom páchajúcim trestné činy neurobili žiadne kroky. Földi dnes povedal, že má informácie, podľa ktorých sa v okolí dvoch ulíc zhromažďuje 50-60 ľudí. Konštatoval, že nevie presne, kto sú tí ľudia, podotkol však, že medzi demonštrantami, ktorých doviezli zo všetkých kútov krajiny, videli aj poslancov opozičného Hnutia za lepšie Maďarsko-Jobbik. „Situácia v Cegléde nie je taká vážna, ako ju popisujú,” zdôraznil primátor, podľa ktorého tých niekoľko nespratných Rómov je potrebné prinútiť dodržiavať zákony. Minulý utorok sa podľa Népszabadságu v Cegléde uskutočnila „spontánna demonštrácia” proti „rómskej kriminalite”, ktorej sa tiež zúčastnili členovia Jobbiku. V sobotu sa 17 gardistických účastníkov utorňajšej demonštrácie vrátilo do Ceglédu, kde vznikla napätá situácia medzi touto skupinou a miestnymi Rómami, na základe ktorej Spolok občianskej stráže za krajšiu budúcnosť vyhlásil „celoštátnu mobilizáciu”, napísalo Rómske tlačové stredisko. Podľa serverov organizácií extrémnej pravice zhruba 80 Rómov vyzbrojených motykami, nožmi a inými bodnými, či reznými nástrojmi zaútočilo na skupinu „hliadkujúcich” gardistov v meste, preto sa do Ceglédu vydali väčšie skupiny ultrapravičiarov. Veliteľstvo polície Peštianskej župy nariadilo zvýšenú policajnú pohotovosť v Cegléde a jeho okolí na celý predĺžený víkend - dnes je v Maďarsku štátny sviatok - po tom, čo sa v sobotu sťažovali obyvatelia mesta na výtržnosti skupiny zhruba 30 ľudí.
Extrémna pravica v Maďarsku opäť provokovala Rómov
20. augusta 2012 - (tasr)
Takmer 400 extrémistov sa zhromaždilo v nedeľu večer v maďarskom Cegléde, 50 km juhovýchodne od Budapešti. Ultrapravičiarom, medzi ktorými boli aj členovia a priaznivci Spolku občianskej stráže za krajšiu budúcnosť, v prístupe k obydliam Rómov v okrajových uliciach mesta bránilo zhruba 80 policajtov, informoval dnes maďarský denník Népszabadság. Extrémisti sa bez incidentov rozišli okolo 02.00 h. Maďarskej tlačovej agentúre MTI účastníci zhromaždenia povedali, že demonštrácia bude dnes pokračovať. Minulý utorok sa podľa Népszabadságu v Cegléde uskutočnila „spontánna demonštrácia” proti „rómskej kriminalite”, ktorej sa zúčastnili aj členovia opozičného Hnutia za lepšie Maďarsko-Jobbik. V sobotu sa 17 gardistických účastníkov utorňajšej demonštrácie vrátilo do Ceglédu, kde vznikla napätá situácia medzi touto skupinou a miestnymi Rómami, na základe ktorej Spolok občianskej stráže za krajšiu budúcnosť vyhlásil „celoštátnu mobilizáciu”, napísalo Rómske tlačové stredisko. Podľa serverov organizácií extrémnej pravice Rómovia zaútočili v uvedenom meste na súkromnom dvore na pokojných gardistov, preto sa do Ceglédu vydali väčšie skupiny ultrapravičiarov. Veliteľstvo polície Peštianskej župy nariadilo zvýšenú policajnú pohotovosť v Cegléde a jeho okolí na celý predĺžený víkend - dnes je v Maďarsku štátny sviatok - po tom, čo sa v sobotu sťažovali obyvatelia mesta na výtržnosti skupiny zhruba 30 ľudí. Na situáciu v Cegléde reagovalo dnes desať rómskych organizácií spoločným vyhlásením, ktoré zverejnila MTI. Podľa nich časť rómskych rodín sa zo strachu odsťahovala k rodinám. „Domnievame sa, že za vzniknutú situáciu, ktorá je neudržateľná a protirečí všetkým právnym normám, nesie zodpovednosť štátna politika a policajné vedenie, pretože podobné ultrapravicové akcie strpeli a svojou nečinnosťou extrémistov vlastne povzbudzovali,” píše sa v dokumente. Predstavitelia rómskych organizácií bdeli v noci pred budapeštianskym sídlom Celoštátneho veliteľstva polície (ORFK) a podali žalobu v záležitosti spáchanie trestného činu apartheidu. Rómov vyzvali, aby v každom prípade zachovali pokoj a nenechali sa vyprovokovať.
Starosta /aj/ Slovákmi obývaného mesta Dabaš pasívne ovláda slovenčinu...
Na storočnicu zrevidujú Trianon?
16. augusta 2012 - (ik - Pravda)
Vláde a strane maďarského premiéra Viktora Orbána trvalo päť dní, kým sa dištancovali od revizionistických vízií parlamentného poslanca za Fidesz. - Zoltán Kőszegi sa uplynulú sobotu postaral o obrovskú senzáciu, keď verejne pripustil možnosť revízie trianonskej dohody. Túto otázku by podľa neho mohla maďarská vláda nastoliť už na sté výročie mierového diktátu, ktorý v júni 1920 spečatil osud Veľkého Maďarska. Kőszegi sa zúčastnil na verejnej diskusii so Zoltánom Balczóm, podpredsedom maďarského parlamentu i extrémistickej strany Jobbik, na letnom tábore mládežníckej organizácie rumunských Maďarov v Sedmohradsku. Keď z pléna dostali otázku, prečo hovoria o autonómii a nie radšej o revízii Trianonu, Balczó, napočudovanie, zaujal opatrnejší postoj. „V súčasnom kontexte svetovej politiky neexistuje nijaká možnosť na revíziu,” citoval ho denník sedmohardských Maďarov Krónika. „Sú síce aj takí, ktorí sa odvolávajú na to, že niektoré zo signatárskych krajín už ani neexistujú, a preto by stálo za to právnou cestou dosiahnuť prehodnotenie (dohody), ja sa však nazdávam, že to nemá reálne vyhliadky na úspech,” dodal. „Úplne iný tón nasadil Zoltán Kőszegi,” píše Krónika. „Vyhlásil, že ak Fidesz dokáže ešte viac zosilnieť, a podarí sa z Maďarska spraviť hospodársky i inak silnú krajinu, tak aj oficiálne bude možné nastoliť otázku revízie. Podľa politika Fideszu sa to môže stať hoci už o osem rokov,” referuje denník. Hoci do parlamentných volieb v Maďarsku zostáva ešte dvadsať mesiacov, medzi Fideszom a Jobbikom už naplno zúri boj o priazeň krajanov, ktorým Orbánova vláda umožnila získať občianstvo materskej krajiny aj s volebným právom. V Rumunsku, kde žije až 1,3 milióna Maďarov, sa obe strany prejavujú obzvlášť aktívne, čo Bukurešť sleduje s čoraz menej skrývaným znepokojením. Diplomatický konflikt vyvolal neúspešný pokus Orbánovej vlády pochovať v Sedmohradsku maďarského spisovateľa, ktorý za vojny kolaboroval s nacistami, i kortešačky maďarských vládnych politikov v Rumunsku pred júnovými komunálnymi voľbami, či za bojkot júlového referenda. Proti tomu, aby do mládežníckych táborov prichádzali politici z Maďarska a rozprávali „o autonómii, ktorú si vysnívali uprostred susednej krajiny, či dokonca o revízii Trianonu”, sa teraz podľa denníka Népszabadság ozval rumunský minister vnútra Mircea Dusa. Hoci Orbánova vláda otvorene podnecuje rumunských Maďarov, aby sa domáhali autonómie, reči o revízii Trianonu sú pre ňu stále tabu. Od jeho porušenia sa včera dôrazne dištancoval Fidesz i budapeštianske ministerstvo zahraničných vecí. „Vyjadrenia poslanca neodzrkadľujú postoj maďarskej vlády. Vláda všetky medzinárodné právne záväzky a zmluvy dodržiava,” uvádza sa vo vyhlásení rezortu diplomacie. Na Kőszegiho vyhlásenia ešte ostrejšie reagovala hovorkyňa Fideszu. „Možno predpokladať, že vyjadril nie dostatočne dôkladne premyslený osobný názor,” cituje Gabriellu Selmeciovú agentúra MTI. Kőszegi sa v stredu obhajoval tým, že v Sedmohradsku nereprezentoval Fidesz, ale parlamentný výbor pre národnú spolupatričnosť, kde šéfuje podkomisii pre autonómiu. Pri spomínaní revízie navyše údajne nemyslel na zmenu hraníc. Pre portál Index však pripustil, že na otázku hraníc má svoj vlastný názor: „Podľa mňa by pre Sedmohradsko bolo najlepšie, keby sa so svojimi mnohými národnosťami stalo samostatným malým štátom, čo by mohlo ukončiť staré spory medzi Rumunmi a Maďarmi,” povedal poslanec, ktorý sa rád chváli, že pasívne ovláda slovenčinu, lebo je aj starostom Dabasu, mestečka čiastočne obývaného Slovákmi.
Nokia presunie svoje regionálne centrum z Viedne do Budapešti
21. augusta 2012 - (tasr)
Fínska spoločnosť na výrobu mobilných telefónov Nokia presunie sídlo svojho regionálneho centra z Viedne do Budapešti, potvrdili to dnes pre maďarskú komerčnú rozhlasovú stanicu InfoRádió v maďarskom podniku spoločnosti Nokia. Rakúsko bude podľa novej štruktúry patriť od októbra pod západný región a tamojšie aktivity spoločnosti bude riadiť centrum vo Fínsku. Z doterajších 50 zamestnancov viedenského centra zodpovedného za južnú a východnú Európu časť prepustia, niektorých presunú do nového regionálneho centra pre východnú Európu v Budapešti. Nokia v júni oznámila, že vo viacerých krajinách prepustí celkom 10.000 zamestnancov. Spolu s prepúšťaním od roku 2010 zníži fínsky výrobca stav svojich pracovníkov o vyše štvrtinu. Z výrobného závodu v Komárome, v ktorom pracujú aj občania SR, prepustí zo 4400 zamestnancov do konca tohto roka v troch etapách celkom 2300 zamestnancov.
South Stream možno minie Maďarsko, pôjde cez Chorvátsko
21. augusta 2012 - (sita)
Ruský energetický koncern Gazprom rokuje s chorvátskym podnikom Plinacro o zmene trasy plynovodu South Stream, ktorý by tak mohol prechádzať cez územie Chorvátska namiesto pôvodne plánovaného Maďarska. Ruskom podporovaný South Stream je konkurent európskeho plynovodu Nabucco, ktorý má obísť Ukrajinu a od roku 2015 dodávať na juh Európy 63 mld. kubických metrov plynu ročne. Konečné rozhodnutie o investícii za 15 mld. eur má padnúť v novembri. So začiatkom výstavby sa počíta v decembri. Chorvátsko a Rusko podpísali dohodu o spolupráci na projekte v roku 2010. „Je fakt, že intenzívne rokujeme, konečné rozhodnutie je ale na Gazprome,” uviedla v utorok hovorkyňa chorvátskeho prevádzkovateľa plynovodov Plinacro. Konkrétny termín, do kedy by malo byť známe stanovisko Gazpromu, hovorkyňa neuviedla s tým, že to môže potrvať týždeň alebo aj do konca tohto roka. Plynovod South Stream má dopravovať zemný plyn cez Čierne more do južnej a strednej Európy. Budovať ho ide firma Gazprom s cieľom diverzifikovať prepravné trasy pri exporte zemného plynu. Na výstavbe pozemnej časti plynovodu sa medzivládnymi dohodami zaviazali podieľať Bulharsko, Srbsko, Maďarsko, Grécko, Slovinsko, Chorvátsko a Rakúsko. V septembri 2011 Gazprom podpísal s talianskou energetickou spoločnosťou Eni, francúzskou EDF a nemeckou Wintershall dohodu o založení firmy South Stream Transport AG. Tá bude mať na starosti výstavbu podmorskej časti plynovodu. Podmorská časť plynovodu má byť dlhá 900 km a spoločne ju budú vlastniť a prevádzkovať Gazprom, Eni, EDF a Wintershall. Podiel talianskej Eni v založenej spoločnosti je 20 %, podiely francúzskej EDF a nemeckej Wintershall sú po 15 % a zvyšných 50 % patrí Gazpromu.
Slovensko spojí s Maďarskom trh s elektrinou v septembri
20. augusta 2012 - (sita)
Slovensko, Česká republika a Maďarsko prepoja svoje trhy s elektrinou definitívne v septembri tohto roka. Ako informovala Slovenská elektrizačná prenosová sústava, a.s., riadiaca skupina projektu spájania trhov s elektrinou, tzv. Market Coupling, schválila pripravenosť všetkých systémov. „Market Coupling štartuje 11. septembra ako deň obchodovania, pre deň dodávky 12. septembra tohto roka. Projekt je ďalším krokom k vytvoreniu európskeho vnútorného trhu s elektrinou,” informoval slovenský prevádzkovateľ prenosovej sústavy. Testovanie nového trhového prostredia začalo v auguste. Na základe pozitívnych výsledkov zo skúšobného obdobia s účastníkmi trhu sa členovia projektu dohodli s jeho ostrým štartom v spomínanom dátume. „To znamená, že ponuky a dopyty zobchodované deň vopred registrovanými obchodníkmi v troch krajinách budú obchodované spoločne až do výšky voľných cezhraničných kapacít bez povinnosti obchodníka mať rezervovanú cezhraničnú kapacitu pomocou explicitnej dennej kapacitnej aukcie organizovanej slovensko-maďarskej hranici,” vysvetlila Slovenská elektrizačná prenosová sústava. Projekt Market Coupling by mal prispieť k vyššej likvidite trhu s elektrinou medzi Slovenskom, Maďarskou republikou a Českou republikou. Obchodníkom s elektrinou by mala vďaka tomuto projektu odpadnúť potreba rezervovať si a nakupovať cezhraničné prenosové kapacity medzi krajinami. Medzi Slovenskom a Českom funguje Market Coupling už od roku 2009. Organizátormi projektu sú prevádzkovatelia prenosových sústav a energetické regulačné úrady v jednotlivých krajinách.
OTP dosiahla najvyšší čistý zisk za dva roky
17. augusta 2012 - (tasr / reuters)
Maďarská banka OTP prekvapila analytikov, keď v 2. štvrťroku dosiahla najvyšší čistý zisk za viac ako dva roky. Dôvodom sú menšie dane, ktoré banka zaplatila po odpise časti majetku niektorých svojich pobočiek. Podľa internetovej stránky budapeštianskej akciovej burzy čistý zisk najväčšej nezávislej banky vo východnej Európe sa za tri mesiace do konca júna zvýšil na 41,07 miliardy forintov (147,53 milióna eur) z 37,29 miliardy HUF v rovnakom období minulého roka. Analytici pritom banke predpovedali zisk v priemere 34,38 miliardy HUF. Čistý zisk OTP banky z úrokov dosiahol 158,91 miliardy HUF a zisk z poplatkov 37,93 miliardy HUF, čo je takmer rovnaká úroveň ako vlani. Zahraničné pobočky OTP sa na jej zisku podieľali zhruba 42 %, pričom najlepšie výsledky zaznamenali ruské a bulharské dcéry OTP. Na porovnanie, vlani zahraničné banky prispeli k zisku OTP 30 %. Čistý zisk maďarských pobočiek OTP však v sledovanom období klesol o 24 % a pomer zlých úverov v jej portfóliu do konca júna stúpol na 18,8 %.
Daimler zvýši v Maďarsku výrobu na 300.000 vozidiel ročne
16. augusta 2012 - (tasr)
Nemecký koncern Daimler plánuje zvýšiť výrobu svojich automobilov v Maďarsku do roku 2015 o 100 % na 300.000 kusov. Informáciu prinieslo dnešné vydanie hospodárskych novín Napi Gazdaság. Uvádza, že mu ju potvrdili nemenované zasvätené zdroje. Hovorca Daimlera povedal agentúre Reuters, že vedenie koncernu uvažuje o rozšírení výroby, ale nijaké rozhodnutie sa ešte neprijalo. Maďarské ministerstvo hospodárstva uviedlo, že zámer zvýšiť výrobu automobilov by bol vítaný, ale odmietlo čokoľvek konkretizovať. Závod Daimlera v Kecskeméte začal s výrobou v marci tohto roku. Montuje mercedesy triedy B. Koncern vložil do realizácie projektu 800 miliónov eur. Táto investícia bola v krajine jednou z najväčších za posledné roky. Spolu s investíciou Audi do motorárne a montážneho závodu v Györi dostala maďarská ekonomika silný rastový stimul. Daimler ešte v marci oznámil, že v novom závode začne v roku 2013 montovať aj kupé CLA. Napi Gazdaság napísal, že sa jeho skúšobná výroba už začala. Podľa novín sa rozširovanie kapacity v Kecskeméte začne na budúci rok a bude stáť niekoľko desiatok miliárd forintov (HUF). Koncern už v súvislosti so svojím investičným zámerom kontaktoval príslušné vládne miesta v Budapešti. Daimler čelí silnému tlaku konkurenčnej dcéry Volkswagenu Audi a život mu sťažuje aj BMW. Obaja súperi Daimlera zarábajú na každom predanom automobile viac než on, ale predávajú aj viac vozidiel vďaka väčšiemu prieniku na čínsky trh. Tam automobilka Audi predala v prvom roku o 100 % viac vozidiel ako Daimler mercedesov.
Maďarská vláda nebude tolerovať vyhrážanie sa menšinám a etnikám
16. augusta 2012 - (tasr)
Maďarská vláda sa angažuje za ochranu všetkých občanov krajiny bez ohľadu na ich etnickú, kultúrnu a sociálnu identitu a nebude tolerovať vyhrážanie sa menšinám a etnikám, vyplýva zo stanoviska kancelárie pre medzinárodnú komunikáciu úradu predsedu vlády, ktoré vo štvrtok zverejnili v Budapešti. Vláda nesie zodpovednosť za to, aby zabezpečila každému v Maďarsku možnosť pracovať a prístup k vzdelaniu, respektíve posilnenie podmienok pre pokojné spolunažívanie komunít, konštatuje sa v reakcii na v stredu zverejnený apel medzinárodnej organizácie pre ochranu ľudských práv Amnesty International. V liste, ktorý bol reakciou organizácie na udalosti z Devecseru, kde 5. augusta došlo k útoku na rómskych občanov, sa konštatovalo, že „povinnosťou maďarských úradov je ochrániť každého občana krajiny a preto sa musia postarať o dôkladné, nezávislé a neodkladné vyšetrenie tvrdení, podľa ktorých polícia nezasiahla, aby zabránila násiliu v Devecseri”. Násilie diskriminačného charakteru a podnecovanie k nemu v súvislosti s ktoroukoľvek časťou maďarskej spoločnosti treba verejne odsúdiť a rasovo motivované obťažovanie a násilie treba dôsledne prešetriť, uviedla AI v liste, ktorý signovala námestníčka riaditeľa programu AI pre Európu a strednú Áziu Jezerca Tiganiová. Podľa štvrtkovej reakcie Budapešti došlo v Devecseri k nezodpovednému pokusu podkopať podmienky pre pokojné spolunažívanie komunít zo strany niekoľkých osôb. Polícia využila všetky prostriedky, ktoré mala k dispozícii, aby zabránila trestnej činnosti a nedovolí, aby právny poriadok narúšali kvázi polovojenské skupiny, konštatuje sa v dnešnom stanovisku maďarských vládnych miest.
V Devecseri sa skandovali protirómske heslá a lietali kamene
Očití svedkovia skôr informovali, že účastníci demonštrácie, ktorú organizovali rôzne extrémistické zoskupenia, vrátane parlamentnej ultrapravicovej strany Hnutie za lepšie Maďarsko-Jobbik, skandovali v Devecseri protirómske heslá, hádzali na tamojšie obydlia rómskej komunity kamene a iné predmety. Polícia však nezasiahla a nie je jasné, ani či niekoho predviedla, pripomenula v stredu AI na svojej maďarskej webovej adrese. Zlepšenie postavenia Rómov na národnej, ako aj európskej úrovni vníma maďarská vláda ako prioritu. Národná stratégia rozvoja ponúka riešenia všetkým, ktorí žijú v chudobe nezávisle od ich etnického pôvodu, ubezpečila dnes Budapešť a pripomenula konkrétne kroky, ktoré Maďarsko učinilo v tejto sfére v období, keď zastávalo post úradujúcej predsedníckej krajiny Európskej únie. Ochrana menšinových práv a kultúrnej identity národností žijúcich v Maďarsku, s osobitým dôrazom na Rómov, sa teší tiež osobitnému významu, zdôrazňuje sa vo vládnom stanovisku, o ktorom informovala agentúra MTI.
Amnesty International: Maďarská vláda by mala viac ochrániť Rómov
15. augusta 2012 - (tasr)
Maďarské úrady by mali urobiť viac pre ochranu príslušníkov rómskej komunity, apeluje medzinárodná organizácia pre ochranu ľudských práv Amnesty International (AI) v liste adresovanom maďarskej vláde, ktorého obsah zverejnili dnes aj na webe. V liste, ktorý je reakciou na udalosti z Devecseru, kde 5. augusta došlo k útoku na rómskych občanov, sa akcentuje, že „povinnosťou maďarských úradov je ochrániť každého občana krajiny a preto sa musia postarať o dôkladné, nezávislé a neodkladné vyšetrenie tvrdení, podľa ktorých polícia nezasiahla, aby zabránila násiliu v Devecseri”. Násilie diskriminačného charakteru a podnecovanie k nemu v súvislosti s ktoroukoľvek časťou maďarskej spoločnosti treba verejne odsúdiť a rasovo motivované obťažovanie a násilie treba dôsledne prešetriť, hovorí sa v liste, signovanom námestníčkou riaditeľa programu AI pre Európu a strednú Áziu Jezercou Tiganiovou. Očití svedkovia informovali, že účastníci demonštrácie, ktorú organizovali rôzne extrémistické zoskupenia, vrátane parlamentnej ultrapravicovej strany Hnutie za lepšie Maďarsko-Jobbik, skandovali v Devecseri protirómske heslá, hádzali na tamojšie obydlia rómskej komunity kamene a iné predmety. Polícia však nezasiahla a nie je jasné, ani či niekoho predviedla, pripomína sa na maďarskej webovej stránke AI.
Antisemitizmus v Maďarsku
20. augusta 2012 - (Népszava / Sme)
Organizátori priateľského zápasu medzi Maďarskom a Izraelom boli vopred varovaní. Boli pripravení na provokácie, dokonca inzultácie, ale nakoniec zostalo „len” pri antisemitskom skandovaní. Pre noviny v našej krajine bol incident triviálny a nestál za reč. Až by sa zdalo, že už antisemitské pokriky nie sú len akceptovateľné, ale vítané (...) Potom, ako sa to už pri niektorých zápasoch stáva, sa zápasy budú môcť začínať aj hajlovaním.
Antisemita z maďarského Jobbiku
Objavuje svoje židovské korene
15. augusta 2012 - (topky.sk)
Csanád Szegedi bol vychádzajúcou hviezdou maďarskej krajne pravicovej strany Jobbik. „Preslávil” sa nevyberanými komentármi na adresu Židov: Obviňoval ich z toho, že „vykupujú” Maďarsko, nadával na „židovstvo” maďarskej politickej elity a tvrdil, že Židia znesväcujú národné symboly. Potom ale prišlo odhalenie, ktoré ho z jeho pozície na ultranacionalistickom výslní zmietlo: Szegedi je sám Žid, napísala agentúra AP. Po týždňoch, čo sa na internete šírili zvesti o jeho pôvode, Szegedi v júni priznal, že jeho starí rodičia zo strany matky boli Židia, čo podľa židovskej zásady znamená, že on je ním tiež. Od tej doby sa tento tridsiatnik stal v Jobbiku vydedencom a s jeho politickou kariérou to ide z kopca. Pri koreňoch drámy tohto muža je nahrávka z roku 2010 zo schôdzky Szegediho s niekdajším odsúdencom. Szegedi pripúšťa, že sa stretnutie uskutočnilo, ale tvrdí, že nahrávka bola zmenená; Jobbik ju považuje za pravú. Zločinec na nej konfrontuje Szegediho s dôkazmi o jeho židovských koreňoch. Szegedi mu za to, že si tajomstvo nechá pre seba, ponúka odmenu. Szegedi pod nátlakom minulý mesiac odstúpil zo všetkých straníckych funkcií a vzdal sa členstva v Jobbiku. Strane to ale nestačilo: minulý týždeň ho požiadala, aby odišiel aj z Európskeho parlamentu. Jobbik tvrdí, že ide o podozrenie z úplatkárstva, nie o jeho židovský pôvod. Szegedi v roku 2007 patril k zakladajúcim členom Maďarskej gardy, ktorej čierne uniformy a pruhované vlajky pripomínali Šípové kríže, nacistickú stranu, ktorá vládla ku koncu druhej svetovej vojny a mala na svedomí životy tisíce Židov. Počas holokaustu zahynulo celkom 550.000 maďarských Židov, väčšina z nich bola zavraždená v koncentračných táboroch. Maďarská garda bola v roku 2009 súdne zakázaná. Tou dobou bol už Szegedi členom Jobbiku. Čoskoro sa stal jednou z jeho najznámejších tvárí.
Žid antisemita?
16. augusta 2012 - (Anka Lučaiová - Plus 7 dní)
Pohlavár maďarskej krajnej pravice Jobbik sa prihlásil k židovskému pôvodu - Bol profesionálny maďarský politik v drese extrémistického Jobbiku a na ustanovujúce zasadnutie Európskeho parlamentu prišiel v uniforme zakázanej Maďarskej gardy. Zo svojich nenávistných výpadov nevynechal ani Slovensko - vraj nás treba pre jazykový zákon dočasne vylúčiť z únie -, ale prekypoval najmä odporom voči všetkému židovskému. Pred dvoma rokmi vyhlásil, že umelci židovského pôvodu utláčajú maďarskú národnú kultúru, ponižujú maďarskú svätú korunu aj svätú pravicu - svätoštefanskú relikviu uloženú v Chráme svätého Matiáša. Jediná vec, ktorú vraj Židia dali ľudstvu, je zaprášená kamenná tabuľa s desiatimi prikázaniami. Teraz prišiel šok. Tridsaťročný Csanád Szegedi zistil, že je Žid, a verejne sa k tomu priznal. Utajený pôvod: Na pôvod Szegediho a jeho starých rodičov upozornili ako prví jeho spolustraníci z Jobbiku, kde bol donedávna podpredsedom. Sám Szegedi vraj o svojich židovských koreňoch nevedel a pátrať začal až po upozornení. Zistil, že jeho stará mama prežila tábor smrti v Osvienčime. Na stránkach nacionalistického týždenníka Barikád, ktorý Szegedi spoluvlastní, sa potom vo veľkom rozhovore priznal k svojmu pôvodu. V Jobbiku začalo narastať napätie, ktoré - vraj iba nepriamo - viedlo k vylúčeniu bývalého podpredsedu zo strany. Po verejnom priznaní navštívil Szegedi budapeštianskeho rabína Slomóa Kövesa, kde sa aj v súkromí kajal za svoj predchádzajúci život. Náboženský problém: Aký má byť postoj židovskej obce k antisemitskému Židovi? Hlavu si nad tým lámali viacerí rabíni. „Csanád Szegedi ma vyhľadal ako súkromná osoba. Ako rabín som povinný prijať človeka, ktorý sa ocitol v krízovej situácii. Takéto stretnutie nie je o udeľovaní rozhrešenia, ale o možnosti zmeny životnej cesty. Aj pre mňa to bolo vnútorne ťažké, ale o veciach, ktoré na stretnutí odzneli, nemôžem hovoriť. Viaže ma k tomu diskrétnosť. Môžem povedať len toľko, že požiadal o prepáčenie,” opísal rabín. Podľa židovskej vierouky má každý človek slobodnú vôľu a kedykoľvek môže napraviť predošlé zlé skutky. „V prípade Csanáda Szegediho si myslím, že je už v procese zmeny a prehodnocovania, a všetci máme záujem na tom, aby sa ten proces skončil pozitívne. Teraz to záleží už len na ňom,” dodal mladý rabín, ktorý neváhal v tomto pikantnom prípade obrátiť sa s prosbou o pomoc na skúsenejších kolegov. Celá náboženská obec tak začala s plnou vážnosťou riešiť otázku, či môže byť antisemita a podpredseda strany hlásajúcej antisemitizmus ešte považovaný za Žida. „Kto sa raz ako Žid narodil, Židom ostáva až do svojej smrti. To hovorí Talmud. V našom prípade má hriešnik dve povinnosti. Nech napraví svoje predchádzajúce nesprávne konanie a vystúpi proti ideológii, ktorá poškodzuje židovské spoločenstvo, a nech osobne a verejne požiada o odpustenie členov náboženskej obce. Povinnosťou obce je okamžite mu odpustiť,” konštatuje rabín Baruch Oberlander z Rady rabínov pre strednú a východnú Európu. Aj Oberlanderovi predkovia prežili holokaust a po vojne opustili Európu. Sám rabín sa v roku 1989 vrátil z Ameriky do Budapešti, aby sa venoval vzdelávaniu detí zo židovských rodín, ktoré prežili tábory smrti. Názory na Szegediho počin sa, pravdaže, rôznia. „Szegedi bol politik z povolania, prišiel o politickú kariéru aj o živobytie. Ľudia ako on sa nemenia, možno chce teraz ťažiť zo svojho židovstva. Ak by bol ešte stále socializmus, možno by bol stranícky funkcionár. Je možné, že rabín Slomó to nevidí?” píše v reakcii na Szegediho obrátenie prispievateľ do židovského internetového fóra. Obrátení: V minulosti sa už viacero radikálov dostalo do situácie, keď ich dovtedajšie presvedčenie bolo konfrontované s nečakaným zistením o ich židovskom pôvode. Jedným z tragických prípadov bol americký neofašista Daniel Burros. V šesťdesiatych rokoch minulého storočia bol členom Americkej nacistickej strany, verejne deklamoval svoju nenávisť k Židom a zbožňoval Hitlera. Keď New York Times priniesli informácie o jeho židovskom pôvode, Burros to neuniesol a spáchal samovraždu. Známy je aj príbeh poľského skinheda Pawela Bromsona a jeho manželky Oly. Zosobášili sa, keď mali osemnásť rokov, a obaja patrili k tvrdému skinhedskému jadru. Bromsonova manželka však zistila, že má židovských predkov. Bála sa to povedať svojmu mužovi, preto začala pátrať po jeho rodine a zistila, že aj jeho predkovia sú Židia. Manželia prežili obrovský šok, vyhľadali však rabína a svoj dovtedajší život oľutovali.
Líder Jobbiku a antisemita má židovské korene
16. augusta 2012 - (aktuality.sk)
Csanád Szegedi - jeden z hlavných protagonistov krajne pravicovej maďarskej strany Jobbik sa už pred časom zviditeľnil výrokmi na adresu Židov, ktorých obvinil z kupovania krajín, židovského elitárstva či zo zneuctenia symbolov. Sám Szegedi má však židovský pôvod. Už niekoľko týždňov sa špekulovalo o jeho židovskom pôvode a kontroverzný politik priznal, že jeho starí rodičia z matkinej strany boli Židia - jeho stará matka prežila Osvienčim a starý otec bol v minulosti na nútených prácach. Americký portál yahoo.com píše, že jeho politická kariéra je na pokraji kolapsu a Szegedi sa odmietal k záležitostiam vyjadriť. Pred časom sa dokonca pokúsil o úplatkárstvo v záležitostiach jeho židovskej minulosti. Pod tlakom sa však vzdal členstva v Jobbiku a strana zároveň požiadala Európsky parlament o jeho mandát. Szegedi sa zviditeľnil v roku 2007 ako zakladajúci člen Maďarskej gardy (zriadená Jobbikom), ktorá nosila čierne uniformy a v roku 2009 bola zrušená na základe súdneho rozhodnutia. Szegedi sa mal v minulosti stretnúť s bývalým trestancom Zoltanom Ambrusom, ktorý si ich vzájomné stretnutie nahrával a neskoršie vyšiel s informáciou, že Szegediho pôvod je židovský. Na umlčanie Ambrusa ponúkal maďarský politik peniaze z fondov Európskej únie. Ambrus mal zasa tvrdiť, že si stretnutie nahral z dôvodu boja proti strane Jobbik a vytlačenie jeho osoby (Szegediho) z poprednej pozície v strane. „Nemáme inú možnosť, ako požiadať EÚ o vrátenie jeho mandátu,“ povedal predseda Jobbiku Gábor Vona. „Jobbik neskúma pôvod svojich členov alebo vedenia, berie do úvahy, čo urobili pre národ.“ Szegediho vylúčenie teda s pôvodom nemá nič, ale súvisí s pokusom o úplatkárstvo. Prípad Szegediho nie je ojedinelý. V minulosti sa niečo podobné stalo aj v prípade Rusa Vladimira Žirinovského - známy antisemita v roku 2001 uznal, že jeho otec bol Žid. Szegedi poprel antisemitské vyhlásenia, no niektoré jeho mediálne výstupy ukazujú niečo úplne iné. V novembri 2010 sa mal pre maďarskú štátnu televíziu vyjadriť „o privatizácii štátneho majetku po páde komunizmu ľuďmi maďarskej politickej elity, ktorá je tieňom židovstva“. Okrem toho sa nechal počuť, že problém radikálnej pravice so Židmi spočíva v ich znesvätení maďarských národných symbolov ako tiež koruny svätého Štefana, ktorý je prvým kresťanským kráľom v krajine. Szegedi však najnovšie všetko priznal a za svoje vyjadrenia sa ospravedlnil židovskej komunite. Plánuje tiež návštevu Osvienčimu.
Maďarsko na ceste ku Coca-Colovému fašizmu
15. augusta 2012 - (Robert Mihály - robertmihaly.blog.sme.sk)
Po roky krehkú ekonomicko-politickú situáciu v Maďarsku ešte väčšmi pritlačila na kolená ekonomická kríza a absentujúca vízia socialistov. Tí už dlhší čas nezvládali úlohu rovnocenného konkurenta, ktorý by vyvažoval názorové prúdy a táto úloha tak pripadla najmä progresívnej ľavici, no tá sa však drží skôr v politickom úzadí. Pre Orbána preto zo spätného pohľadu bolo využitie tejto príležitosti až detinsky jednoduché. Celá jeho stratégia sa oprela o kult osobnosti vládnucej tvrdou rukou, jasné označenie vonkajšieho a vnútorného nepriateľa, teda vinníka upadajúcej spoločensko-ekonomickej situácie a samozrejme nezabudnime ani na prehnané nesplniteľné sľuby. Pre mnohých nacionálne zmýšľajúcich Maďarov boli jeho populistické slová utvrdením, že vinníka ich zlej situácie musia skutočne hľadať za hranicami krajiny, že rómska menšina je vnútroštátnou prekážkou pre ich napredovanie a že ona môže za ich vlastnú zlú situáciu. Že krok vpred môžu urobiť iba ako jednofarebný, jednotný a silný štát. Veľmi výraznou parlamentnou politickou stranou je Hnutie za lepšie Maďarsko, v skratke Jobbik. A to i napriek tomu, že vo voľbách 2010 získala menej kresiel ako sa očakávalo. Jobbik je totiž omnoho profesionálnejšou verziou kríženca slovenských strán SNS a Ľudovej strany - Naše Slovensko a je treťou najsilnejšou stranou v Maďarsku. V parlamente má síce iba 26 z 386 kresiel, preto by sme mohli polemizovať o jej reálnej moci, je to však len o 2 menej ako druhá najsilnejšia Maďarská socialistická strana. Omnoho nebezpečnejší je však fakt legitimizovania myšlienok Jobbiku v maďarskej spoločnosti a jeho silnejúca podpora. Maďarská garda a tréningové kempy, otvorená snaha likvidácie demokratického systému, antisemitizmus či volanie návratu veľkého Uhorska. Najvýpovednejší obraz o tejto strane si však môžeme urobiť z udalostí spred niekoľkých dní. Spoluzakladateľ Jobbiku i Maďarskej gardy a jedna z jeho najvýraznejších osobností Csanád Szegedi totiž zistil, že má židovských predkov a strana ho vylúčila i keď z počiatku jej predstavitelia tvrdili, že je tomu tak kvôli Szegediho snahe o utajenie svojho pôvodu resp. snahu o podplatenie za nevyzradenie tejto informácie. Jej podpredseda Előd Novák sa však neskôr vyjadril, že Szegedi by nikdy nezískal svoje postavenie v strane keby o tom vedeli. Szegedi sa podľa maďarských médií následne ospravedlnil všetkým maďarským Židom za svoje nenávistné vyjadrenia z minulosti a jeho prvé kroky viedli k hľadaniu pôvodu svojich predkov. Po tejto „kauze” sa objavili kuloárne informácie, že sa Jobbik rozpadá a niekoľko jej členov chce založiť vlastnú stranu, vedenie to však poprelo. I toto je však hádam najvýpovednejším dôkazom o tom, že táto strana smeruje cestou, ktorá už dávno prekročila hranicu možnej tolerancie demokratickou spoločnosťou. V očiach svojich pribúdajúcich prívržencov je však i napriek tomu symbolom neústupčivosti a maďarskej nacionálnej sily, čo sa o Orbánovi až tak skonštatovať nedá. Orbán zostáva naďalej najpodporovanejším mužom krajiny, jeho vízie a predvolebné sľuby však často narážajú na nepriestrelný odpor. Pred verejnosťou sa môže schovávať za sochu vojnového zločinca Horthyho pred budovou parlamentu, jeho zákonom to však už pomôcť nemusí. Nie je tomu tak dávno, keď v Maďarsku protestovali desaťtisíce ľudí proti mediálnemu zákonu, ktorý novinárov nútil uvádzať svoje zdroje či kontroloval obsah médií. Pod medzinárodným tlakom však maďarský parlament nedávno zákon novelizoval. Aj keď sa stále jedná o nedostatočnú úpravu, cez ktorú stále presvitá snaha odstránenia akejkoľvek opozície, ide ale o ukážkový príklad ústupčivosti masky silného neoblomného vodcu, ktorý ako sa zdá nie je až taký neoblomný. Ďalšou nedávnou Orbánovou novinkou bola takzvaná mimoriadna daň, ktorou spoplatnil nadnárodné korporácie v čase krízy a taktiež zavedenie dane na nezdravé potraviny. Len pred niekoľkými týždňami podpísalo Maďarsko zmluvu o výstavbe megazávodu pre strednú Európu s firmou Coca-Cola. Nech nikto nesadá do tankov, nech nikto nestraší o vojakoch na škaredých poníkoch či tréningoch na vylodenie sa za našimi hranicami. Mnohým nezaslepeným Maďarom však šliapu po demokratických hodnotách rovno pred nosom zatiaľ čo sa slovensko-maďarskí politici potľapkávajú po pleciach a hovoria o konečne skvelých slovensko-maďarských vzťahoch.
Csatáry je voľný, súd mu nepredĺžil domácu väzbu
21. augusta 2012 - (tasr)
Domácu väzbu Lászlóa Csatáryho, ktorý je podozrivý z vojnových zločinov, podľa dnešnej informácie maďarskej tlačovej agentúry MTI súd nepredĺžil, pričom stanovených 30 dní väzby vypršalo koncom minulého týždňa. Túto informáciu však doposiaľ oficiálne nepotvrdili. Budínsky ústredný súd ešte nereagoval a Csatáryho obhajca sa k prípadu odmietol vyjadriť. Hlavná prokuratúra hlavného mesta pre MTI uviedla, že na predĺženie lehoty väzby je kompetentný súd, ktorý má tiež právo poskytovať informácie k prípadu. Maďarská prokuratúra 22. septembra 2011 nariadila na základe žaloby jeruzalemskej kancelárie Centra Simona Wiesenthala (SWC) vyšetrovanie v kauze vojnového zločinu v Košiciach z roku 1944. Maďarská polícia 97-ročného muža zadržala 18. júla, Budínsky ústredný súd v ten istý deň nariadil domácu väzbu podozrivého.
Csatáryho už krátko po vojne odsúdili i v Maďarsku, tvrdí historik
19. augusta 2012 - (tasr)
Nielen v bývalom Československu, ale aj v Maďarsku už skôr odsúdili Lászlóa Csatáryho (97), ktorý je podozrivý z vojnových zločinov. Pre internetový portál hvg.hu to uviedol historik a novinár z Košíc Zoltán Balassa s odvolaním sa na viacero košických dokumentov. Ak túto skutočnosť potvrdia aj informácie z archívov, potom to môže poslúžiť ako dôkaz proti mužovi, ktorého v súčasnosti vyšetrujú maďarské orgány, dodal. Podľa Balassových slov Lászlóa Csatáryho zadržali v roku 1945 vo Veszpréme a následne ho v Pécsi odsúdili na 20 rokov nepodmienečného odňatia slobody. Csatáry však ušiel ešte v priebehu pojednávania. To, ako sa mu to podarilo, je predbežne zahalené rúškom tajomstva, vyplynulo z historikových slov. Ľudový súd v Košiciach v júni 1948 Csatáryho uznal vinným a odsúdil v neprítomnosti na trest smrti za vojnové zločiny, ktorých sa dopustil v roku 1944 ako vysoký policajný funkcionár a úradník maďarskej okupačnej správy v Košiciach. Doteraz bolo známe, že László Csatáry ušiel pred oslobodením Košíc (19. 1. 1945) z tohto mesta spoločne s ustupujúcimi nemeckými jednotkami a po druhej svetovej vojne emigroval s falošnou identitou vydávajúc sa za juhoslovanského občana do Kanady. Zoltán Balassa naďabil v dobovom spravodajstve na správu z 24. júna 1945, podľa ktorej vo Veszpréme zadržali policajného veliteľa Lászlóa Csatáryho. To by však znamenalo, že územie vtedajšieho Maďarska opustil tento muž neskôr, ako sa doteraz predpokladalo. „Je zaujímavé, že vtedajšia maďarská tlačová agentúra o tom neinformovala, správu priniesla niekdajšia československá agentúra, avšak na veszprémskej polícii musí o tom jestvovať nejaký spis rovnako ako na súde v Pécsi, respektíve v knižnici,” uviedol košický historik. Podľa jeho slov sa zmienky o Csatáryho zadržaní vo Veszpréme a jeho odsúdení na 20 rokov žalára v Pécsi objavili aj v textoch príslušníka košickej židovskej komunity Arthura Göröga, ktoré vyšli v 60. rokoch minulého storočia. Maďarská prokuratúra nariadila 22. septembra 2011 na základe trestného oznámenia jeruzalemskej kancelárie Centra Simona Wiesenthala vyšetrovanie vojnových zločinov z Košíc z júla 1944, ktorých sa mal dopustiť Csatáry ako tamojší policajný veliteľ. Maďarská polícia Csatáryho zadržala 18. júla 2012, v ten istý deň nariadil Budínsky ústredný súd domácu väzbu podozrivého. V posledný júlový deň Csatáryho vypočuli na prokuratúre, dôvodne podozrivý však všetky obvinenia poprel. Budapeštianska vyšetrovacia prokuratúra, podľa ktorej vyšetrovanie v Csatáryho kauze v záležitosti deportácií z roku 1944 pokračuje, 8. augusta oznámila, že ho však nemožno spájať s deportáciami 300 židov z Košíc na Ukrajinu v lete 1941, ako to tvrdí Efraim Zuroff z Centra Simona Wiesenthala (SWC). Csatáry podľa SWC zohral kľúčovú úlohu pri deportácií 300 židov z Košíc na Ukrajinu, kde z nich väčšinu v lete 1941 v meste Kamenec Podolský povraždili. Čelí však aj obvineniu z pomoci pri organizovaní deportácií približne 15.700 židov do vyhladzovacieho tábora v Osvienčime v roku 1944. Csatáry bol v tom čase ako vysoký policajný funkcionár a úradník maďarskej okupačnej správy v Košiciach veliteľom zberného tábora. Po usadení sa v Kanade prišiel o občianstvo tejto krajiny až v roku 1997, následne sa vrátil do Maďarska, kde ho vypátralo SWC i investigatívni britskí novinári.
Jobbik chce stíhať lovcu nacistických zločincov, vraj krivo obvinil Csatáryho
15. augusta 2012 - (čtk)
Maďarská radikálna nacionalistická strana Jobbik podala trestné oznámenie na lovca nacistických zločincov Efraima Zuroffa. Tvrdí, že krivo obvinil údajného maďarského nacistického zločinca Lászlóa Csatáryho. Podľa maďarskej tlačovej agentúry MTI krajne pravicová strana tento krok sa pre tento krok rozhodla po tom, čo budapeštianska prokuratúra nedávno označila za neopodstatnené obvinenie, podľa ktorého Csatáry zohral v roku 1941 kľúčovú rolu pri deportáciách Židov z Košíc na Ukrajinu. Obvinenie proti Csatárymu vzniesol riaditeľ jeruzalemského centra Simona Wiesenthala Efraim Zuroff. Tvrdí, že Csatáry mal rozhodujúci podiel na deportácii asi tristo košických Židov na Ukrajinu, kde boli takmer všetci v lete 1941 usmrtení. Na jar 1944, kedy slúžil ako veliteľ maďarskej polície v košickom gete, bol Csatáry údajne aj pri deportácii viac ako 15-tisíc Židov do vyhladzovacieho tábora v Osvienčime. Dnes 97-ročného Csatáryho, ktorý všetky obvinenia popiera, v roku 1948 československý súd v Košiciach odsúdil na trest smrti. Podarilo sa mu ale utiecť do zahraničia a do polovice 90. rokov sa ukrýval v Kanade. Keď sa o neho pre jeho minulosť začali zaujímať kanadské úrady, vrátil sa do vlasti, kde nerušene žil až do nedávneho zadržania. V Maďarsku, kde čelí obvineniu z vojnových zločinov, je od polovice júla v domácom väzení. Slovenský minister spravodlivosti Tomáš Borec sa nedávno vyslovil za to, aby Maďarsko vydalo Csatáryho na Slovensko. Za jeho vydanie je aj židovská komunita na Slovensku, ktorá to zdôvodňuje tým, že zločiny boli spáchané na území dnešného Slovenska a že na Slovensku už Csatáry súdený bol.
Maďarský vojnový zločinec vyhral súd, zostane v Austrálii
15. augusta 2012 - (čtk)
Austrálska justícia definitívne zamietla vydanie údajného nacistického zločinca Charlesa Zentaia do Maďarska. Deväťdesiatročný bývalý maďarský vojak Zentai, ktorý má austrálske občianstvo, čelí vo svojej rodnej krajine obvineniu z mučenia a vraždy židovského mladíka v Budapešti počas druhej svetovej vojny. Austrálsky najvyšší súd potvrdil predchádzajúce rozhodnutie federálneho súdu, ktorý zvrátil nariadenie austrálskej vlády z roku 2009 vydať Zentaia do Maďarska. Maďarsko podozrieva Zentaia, že v roku 1944 spoločne s ďalšími dvoma maďarskými vojakmi ubil na smrť osemnásťročného Žida Pétera Balázsa a hodil jeho telo do Dunaja. Zavraždil ho vraj preto, že chlapec nemal na šatách žltú hviezdu, ktorú Židia museli nosiť. O vydanie Zentaia požiadalo Maďarsko pred piatimi rokmi. Federálny súd svoje rozhodnutie minulý rok odôvodnil tým, že pojem „vojnový zločin” v roku 1944 v maďarskom zákonníku neexistoval. Preto na základe austrálsko-maďarskej dohody o vydávaní stíhaných osôb nemôže byť Zentai za taký či odovzdaný maďarskej justícii. Austrálska vláda sa proti rozhodnutiu federálneho súdu odvolala, ale najvyšší súd v stredu verdikt súdu nižšej inštancie potvrdil. Minister vnútra Jason Clare následne vo vyhlásení uviedol, že teraz Zentai do Maďarska vydaný byť nemôže. Zentai, ktorý do Austrálie emigroval v roku 1950, obvinenie odmieta. Zentaiov syn Ernie Steiner tiež tvrdí, že otec je nevinný a že dokonca v čase mladíkovej smrti ani nebol v Budapešti. Steiner ďalej vyhlásil, že jeho otec, ktorého v decembri 2009 prepustili na kauciu, je vážne chorý a cestu do Maďarska by nezvládol. Pre „podiel na prenasledovaní a vraždách Židov v Budapešti v roku 1944” je Zentai na zozname desiatich najhľadanejších nacistických zločincov, ktorý zostavilo Centrum Simona Wiesenthala, ktoré pátra po žijúcich nacistických zločincoch po celom svete. Práve Wiesenthalovo centrum tiež na Zentaia žijúce v západoaustrálskom Perte upozornilo. Zentai novinárom v Perthe povedal, že je pripravený odpovedať na otázky, ak Maďarsko vyšle do Austrálie vyšetrovateľov, ktorí by ho vypočuli.
Produkcia maďarského priemyslu vzrástla
15. augusta 2012 - (tasr / rttnews)
Produkcia maďarského priemyslu v júni vzrástla, už druhý mesiac v rade, ale oveľa menej ako v máji. Oznámil to dnes štatistický úrad v Budapešti. Podľa najnovších údajov sa objem výroby v Maďarsku po očistení od sezónnych vplyvov v júni zvýšil medziročne o 0,6 %, zatiaľ čo v máji vzrástol o 2,4 %. V medzimesačnom porovnaní výkon maďarského priemyslu v júni klesol po očistení od sezónnych vplyvov o 2,2 %, pričom ešte v máji sa zvýšil o 3,5 %. Tieto výsledky sa zhodujú s odhadmi analytikov, ktorí predpovedajú, že spomaľovanie výrobného sektora pokračovalo aj v júli. Maďarská ekonomika sa v 2. štvrťroku prepadla do recesie. Hrubý domáci produkt krajiny sa v období apríl-jún znížil o 0,2 % v porovnaní s predchádzajúcim kvartálom, keď klesol o 1 %.
Nabucco v Maďarsku pokročilo
15. augusta 2012 - (euractiv.sk / eu2011.hu)
Maďarské úrady vydali všetky environmentálne povolenia pre Nabucco na svojom území. Podľa šéfa konzorcia Nabucca bola spolupráca s úradmi príkladná. Orbán nedávno v Azerbajdžane podporil energetickú spoluprácu EÚ s kaspickým regiónom. Maďarská sekcia plynovodu Nabucco Západ v dĺžke 384 km získala všetky environmentálne povolenia, čím krajina ako prvá úspešne ukončila túto fázu povoľovacieho procesu. Povolenia získali od štyroch regionálnych inšpektorátov pre životné prostredie, cez územie ktorých má plynovod prechádzať. Podľa výkonného riaditeľa konzorcia Nabucco Reinharda Mitscheka „to znamená začiatok pokročilej fázy rozvoja Nabucco Západ“. Spolupráca s maďarskými úradmi bola podľa neho „príkladná“. Výkonný riaditeľ Národnej spoločnosti Nabucco v Maďarsku Gabor Bercsi dodal, že naďalej pokračujú v procese získavania povolení pre samotnú výstavbu. Nabucco Západ má v dĺžke 1300 km dopraviť zemný plyn od hraníc s Tureckom, cez Bulharsko Rumunsko a Maďarsko do Rakúska. Maďarsko dováža zo zahraničia 80 % zemného plynu, predovšetkým z Ruska. Koncom apríla 2012 v Bruseli maďarský premiér Viktor Orbán krátko po stretnutí s predstaviteľmi Gazprom avizoval odchod skupiny MOL z projektu a podporu ruskému projektu South Stream. Následne MOL priznal, že hoci podporujú diverzifikáciu dodávok energií do strednej a východnej Európy, ako nezávislá spoločnosť majú zodpovednosť voči svojim akcionárom. Ich najväčším akcionárom s takmer 25 percentným podielom je štát. Ostatných partnerov v konzorciu Nabucco aj maďarskú vládu MOL informoval o tom, že neodsúhlasil rozpočet Nabucca pre rok 2012. V súčasnosti medzi akcionármi figuruje jej 100 % dcérska spoločnosť FGSZ, prevádzkovateľ maďarskej prepravnej siete plynu. Na prelome júna a júla navštívil maďarský premiér Azerbajdžan kde s najvyššími predstaviteľmi hovoril aj o rozvoji energetickej spolupráce. Štátny tajomník úradu vlády zodpovedný za zahraničné vzťahy Péter Szijjártó uviedol, že Maďarsko hľadá spôsob ako cez strednú Európu dopraviť azerbajdžanský zemný plyn a premiér Orbán verí, že Maďarsko aj Európa musia diverzifikovať svoje dodávky energií. Orbán počas svojho prejavu na Crans Montana Forum v Baku podporil rozvoj užších vzťahov medzi EÚ a Kaspickým regiónom pri zabezpečení dodávok energií. Zároveň dodal, že existujúcu sieť plynovodov v smere východ-západ z čias komunizmu musí doplniť aj nový systém dodávok severo-južným smerom. Súčasťou tohto systému má byť aj prepojenie Maďarska a Slovenska.
Peniaze za Skylink má vrátiť predajca satelitného prijímača
Zákazníci Skylinku, ktorí si kupovali dekódovaciu kartu spolu so satelitným prijímačom a nechcú platiť za službu 1,20 eura mesačne, môžu žiadať od predajcu satelitnej techniky vrátenie peňazí za prijímač aj dekódovaciu kartu. Takéto odporúčanie dalo ministerstvo hospodárstva zákazníkovi Skylinku, ktorý sa sťažoval na náhle spoplatnenie služby. Satelitný prijímač bol totiž podmienkou na využívanie služieb Skylinku, argumentuje odbor ochrany spotrebiteľa ministerstva hospodárstva.
Chronológia vzniku Štúrovej spoločnosti
a jej podiel na vytvorení slovenskej štátnosti
(Nesúvislé a neúplné spomienky pamätníka)
Štúrova spoločnosť od januára 1990 bola v trvalom záujme publicistickej relácie Panoráma Maďarskej televízie. ● Neoficiálne Štúrova spoločnosť, spoločnosť slovenského vedomia, sa začala formovať už v priebehu roku 1988, ako iniciatíva stretávajúcich sa mladých ľudí (študentov) uvedomujúcich si nedostatky v národno-štátnom povedomí slovenského národa a menovite mladých ľudí a neznalosti základných údajov z našej histórie a významu našich osobností i s väzbou na vzťahy so susednými štátmi a interpretácie histórie. ● Kryštalizačným jadrom bol Ing. Vladimír Repka s Marcelom Mihálikom a ďalšími, neskoršie pripojenými študentom Jozefom Dermekom a jeho bratom, ďalej Juraj Pokorný a mnohí ďalší ako obyvatelia Bratislavy tak i z ostatného Slovenska. ● V súčasnosti ŠS tvorí jednu z dodnes fungujúcich národne a štátne angažovaných inštitúcií, i keď jej súčasná organizačná štruktúra je riešená veľmi voľne a je postavená len na osobných kontaktoch starších členov, ktorí zároveň pôsobia v podobných v súčasnosti pôsobiacich organizáciách a združeniach a spolupráci s nimi sa podieľa na politicko-národných aktivitách počas celého dvadsaťročia slovenskej štátnosti.
http://pansu.sk/katerorie-obsahu/stala-konferencia-pansu/593-chronologia-vzniku-sturovej-spolocnosti-a-jej-podiel-na-vytvoreni-slovenskej-statnosti-nesuvisle-a-neuplne-spomienky-pamaetnika.html
Krajania chcú viac peňazí, žiadajú vyše 1,3 milióna eur
17. augusta 2012 - (sita)
Úrad pre Slovákov žijúcich v zahraničí pripravil návrh o dotačnom systéme pre krajanov v zahraničí. - Vláda by podľa Úradu pre Slovákov žijúcich v zahraničí mala v roku 2013 vyčleniť na krajanskú politiku vyše 1,3 milióna eur. Na plnenie Dohody medzi vládou Slovenskej republiky a vládou Maďarskej republiky o vzájomnej podpore národnostných menšín v oblasti vzdelávania a kultúry je potrebných ďalších takmer stotisíc eur. Uvádza sa to v návrhu štátnej politiky vo vzťahu k Slovákom žijúcim v zahraničí na rok 2013, ktorý vypracoval Úrad pre Slovákov žijúcich v zahraničí. Návrh je súčasťou Správy o štátnej politike starostlivosti o Slovákov žijúcich v zahraničí a o poskytnutej štátnej podpore Slovákom žijúcim v zahraničí, ktorú prerokuje vláda. Na štátnej politike vo vzťahu k zahraničným Slovákom sa podľa návrhu podieľa ministerstvo zahraničných vecí, ministerstvo kultúry, ministerstvo školstva, vedy, výskumu a športu a ministerstvo práce, sociálnych vecí a rodiny. V odporúčanom programe nadväzujú na doterajšie činnosti, ktoré sa starajú o rozvoj a zachovanie menšín a komunít vo svete. Dotačný systém by mal prednostne financovať oblasť vzdelávania, kultúry, vedy, informovania a médií. K prioritám krajanskej politiky, ktoré má zabezpečiť Úrad pre Slovákov žijúcich v zahraničí, návrh zaradil zorganizovanie a podporu niekoľkých kultúrnych podujatí. Medzi ne patrí Pamätný deň Slovákov žijúcich v zahraničí, Krajanská nedeľa v Detve, divadelná prehliadka Palárikova Raková. Vo výchovno-vzdelávacej oblasti sa návrh financovania krajanskej politiky sústreďuje na zvýšenie počtu zahraničných škôl vyučujúcich v slovenčine alebo vyučujúcich slovenčinu. Podpora sa týka aj rozvoja vzdelávacích centier, tvorby učebníc v slovenčine a víkendových škôl Slovákov v zahraničí. Prioritou v záchrane kultúrneho dedičstva je spolupráca so Slovenskou akadémiou vied a pracoviskami, ktoré sa venujú krajanskej problematike. Úrad pre Slovákov žijúcich v zahraničí by sa mal podieľať aj na koordinácii pri výstavbe Pamätníka slovenského vysťahovalectva v Bratislave. S verejnoprávnymi a vybranými súkromnými médiami chce úrad zvýšiť efektivitu informovania, rovnako rozšíriť komunikáciu s krajanskými médiami. Návrh sa zameriava aj na náboženské aktivity krajanov, ktoré nie sú hradené cirkvami v krajine ich pôsobenia ani peniazmi od slovenských náboženských združení. V roku 2011 vyčlenila vláda SR na podporu krajanskej politiky 1,16 mil. eur, ako aj 99,6 tis. eur na realizáciu dohody medzi slovenskou a maďarskou vládou. Okrem uvedenej finančnej podpory uvoľnila pre Slovákov žijúcich v zahraničí ešte necelých 224 tis. eur určených na projekt s názvom Spomienka na Martina Jonáša v Srbsku. Ďalších vyše 350 tis. eur poslúžilo na opravu strechy a zariadenie podkrovia hlavnej budovy školského strediska v rumunskom Nadlaku a na dokončenie kultúrneho strediska pilíšskych Slovákov v Maďarsku.
Dušan Klimo (Únia Slovákov v zahraničí):
Disproporcie v prideľovaní štátnych dotácií pre Slovákov v zahraničí
http://www.usvz.de/html/forum.html
Krajanské organizácie zo štátov strednej, východnej a južnej Európy získali 75.6 % z celkovej sumy. - Bolo by nespravodlivé, keby sa ÚSŽZ podsúvalo uprednostňovanie spolkov zo strednej a juhovýchodnej Európy na úkor „Západu“. Hlavnú vinu na tomto absurdnom stave majú a najväčšiu prekážku na ceste k náprave predstavujú legislatívne nedostatky obsiahnuté v „Koncepcii štátnej politiky starostlivosti o Slovákov žijúcich v zahraničí do roku 2015“.
http://www.uszz.sk/data/files/519_koncepcia_do-r-2015.pdf
Z Levíc do Krakova
Levičan písal do časopisu pre Slovákov žijúcich v Poľsku
20. augusta 2012 - (Žofia Kyseľová - Týždeň na Pohroní)
Deti poľských Slovákov sa vzdelávajú v rodnom jazyku svojich predkov, národné zvyky dodržiavajú dodnes. Levičan Peter Kollárik takmer desať rokov písal o živote Slovákov u severných susedov. - Časopis, ktorý vydáva Spolok zahraničných Slovákov v Poľsku, prináša obraz o kultúrno-spoločenskom živote krajanov. Peter Kollárik svoj život s Poľskom spojil po tom, ako sa na turistike v Beskydách zoznámil s budúcou manželkou. „Po svadbe v Poľsku nás civilne zosobášili aj na Slovensku. V tom čase som sa dozvedel o existencii časopisu obľúbeného medzi Slovákmi v Poľsku, ktorého redakcia sídli v centre Krakova,” spomína P. Kollárik. Levičan po nástupe do redakcie krajanského periodika redigoval príspevky z oblasti Jablonky a Veľkej Lipnice a navštevoval slovenské obce tejto oblasti. Prinášal reportáže aj o zvykoch Slovákov žijúcich v okolí Malého Targu. Spoločenský život poľských Slovákov organizujú kluby v každej obci. „Stretávajú sa v klubovniach na oplátkových posedeniach, o živote Slovákov v celom regióne sú informovaní práve prostredníctvom tohto periodika,” pokračuje v rozprávaní. K životu na severe od slovenských hraníc patria bohoslužby v slovenčine. Podľa P. Kollárika je viera neoddeliteľnou súčasťou života poľských Slovákov, slávnostnou omšou sa začína každé podujatie, aj súťaž hasičov. Slováci udržiavajú tradície stále živé, pravidelne usporadúvajú páračky peria, slovenskú kultúru podporuje činnosť amatérskych divadelných súborov. K zachovaniu starodávnych zvykov prispievajú folklórne festivaly, väčšina svadieb sa nezaobíde bez tradičného ľudového odevu. O pripravovaných podujatiach a novinkách sa redaktor z Levíc dozvedal na každomesačných pracovných cestách po obciach, v ktorých žijú Slováci. Čitatelia sa zaujímali o dianie v Poľsku, ale aj o aktuálne informácie zo Slovenska. „Každý rok sme organizovali výtvarnú súťaž na rôzne témy, cenami boli väčšinou knihy. Krajania sa zapájajú aj do súťaží organizovaných na Slovensku: „Divadlo Ondrejko uspelo v súťaži so slovenským repertoárom a bolo ocenené, aktívni sú aj muzikanti.” Medzi študentmi slovenského gymnázia v Jablonke sú obľúbené exkurzie po národných kultúrnych pamiatkach na Slovensku, pri návštevách krajiny svojich predkov nevynechajú Bratislavský hrad či prírodné krásy Slovenska. Výhody pri spoznávaní krajiny predkov im dáva karta zahraničného Slováka. Vďaka štipendiám je štúdium na Slovensku pre krajanov zaujímavé.
20. storočie skončilo pádom železnej opony
Agneša Kalinová v sebareflexii životného príbehu
Nezameniteľný alt Agneše Kalinovej dôverne poznajú všetci, čo v socialistickom Československu počúvali rádio Slobodná Európa. Publicistka a reportérka zakázaného Kultúrneho života sa prihovárala z Mníchova ľuďom, čo ostali za železnou oponou, pokojne, ale s osobným pochopením, v akej neslobode žijú. Ideologická moc dovolila rodine Kalinovcov vysťahovať sa z Bratislavy v roku 1978 do západného Nemecka, lebo ich označila za „poburujúce živly“.
Andrej Bučko prináša v Rádiu SBS posolstvá Slovákom v Austrálii
Nemení tvár, ani sa nepodkladá trendovo sa podriaďujúcemu celebritnému (ne)vkusu. S nadhľadom jemu vlastným - ktorý sa u 50-ročného Andreja Bučka (narodený 3. septembra 1962) vyvíjal od študentských čias na fakulte žurnalistiky Petrohradskej univerzity do súčasného novinárskeho, manažérskeho i životného poznania v Austrálii, kde otvoril už druhú desaťročnicu svojho pôsobenia vedúceho redaktora slovenského vysielania Rádia SBS v Melbourne, sa košický rodák pridŕža životných konzervatívnych tradícií, pevne ukotveného rodinného zázemia. Napokon, aj ako vyprofilovaný žurnalista, schopný zaujať v tlačených i elektronických médiách, nevraviac o Andrejovej snahe o serióznu autorskú originalitu, žne čitateľskú i poslucháčsku priazeň aj medzi krajanmi v Austrálii vďaka chladnej hlave a horúcemu srdcu. Harmónii cností, bez ktorých v poctivej novinárskej tvorbe, nepodliehajúcej bulvárnej deformácii, by si v pretlaku mediálneho záujmu verejnosti priemerný novinár dnes vari ani „nepípol“.
Folklór opäť spojil tri národy
21. augusta 2012 - (Kysucké noviny)
Nedeľa 5. augusta už po tretíkrát patrila medzinárodnému podujatiu Pozdrav od susedov, ktoré prezentovalo klenoty dedičstva ľudovej kultúry troch štátov. - Vďaka tomuto podujatiu Kysucké múzeum v Čadci spojilo viaceré národy a predstavilo bohatstvo ľudovej kultúry Slovenska, Česka a Poľska širokej verejnosti. Lásku k tradičnému folklóru každej krajiny prezentovali návštevníkom zástupcovia zo Slovenska, Česka a Poľska. Slovensko reprezentoval Folklórny súbor Jedľovina z Kysuckého Nového Mesta, Českú republiku zastupoval Folklórny súbor Slezan z Českého Tešína a Poľsko ľudová hudba Marcina Pokusi zo Žywca. Folklórne súbory a ľudová hudba predviedli nielen hudobný, piesňový a tanečný repertoár svojho regiónu, ale zároveň predstavili pestrosť ľudových odevov. Priaznivé počasie umožnilo návštevníkom sledovať viac ako dvojhodinový program folklórnych súborov a ľudovej hudby, ktorý návštevníci odmenili veľkým potleskom. Čaro folklórneho umenia spestrila pravá ľudová strava zo zemiakov z tradičnej Kuchyne starých materí, pripravovaná priamo v objektoch na dobových peciach. Podujatie bolo realizované s finančnou podporou Ministerstva kultúry Slovenskej republiky. Na spolufinancovaní rovnomenného projektu Pozdrav od susedov sa podieľal i zriaďovateľ Kysuckého múzea v Čadci - Žilinský samosprávny kraj.
Bili ju, že chcela zaňho. Potom boli spolu pol storočia
Redakcia relácie Nehaňte ľud môj sa tentoraz vydala až na ďaleký Balkán. No, až tak ďaleký nebol, šli sme toť do severného Srbska, do rovinatej a úrodnej Vojvodiny. Stretli sme tam veľa Slovákov, ktorým je tento región domovom už tri generácie. Ako prvú sme navštívili dedinku Aradáč, 43 kilometrov od Nového Sadu. Pani Anna Petrášová je miestna pamätníčka. Porozprávala nám o živote v povojnových časoch a aj ľúbostný príbeh zo svojho života a jeho dobrý a plodný koniec.
Cena Samuela Tešedíka 2012
Asociácia slovenských pedagógov v Srbsku, Čabianska organizácia Slovákov, Spoločnosť pre edukáciu a kultúru v Nadlaku (zriaďovatelia Ceny Samuela Tešedíka) vyzývajú organizácie Slovákov žijúcich v zahraničí so sídlom mimo územia Slovenskej republiky, ako aj organizácie so sídlom v SR, ktoré majú vo svojom predmete činnosti problematiku Slovákov žijúcich v zahraničí, aby podľa priloženého Štatútu Ceny Samuela Tešedíka navrhli potenciálnych ocenených na rok 2012.
Pot z výstupu na Skárošskú vyhliadku zmyjeme na Izre
17. augusta 2012 - (Marián Kizek - Košický korzár)
Našim dnešným cieľom bude Skárošská vyhliadka (860 metrov nad morom) v Slanských vrchoch, ktorá leží presne na hranici s Maďarskom. Na Skárošskú vyhliadku sa vydáme z obce, z ktorej vznikol jej názov. Do Skároša sa cez víkend dá dostať aj košickým autobusom s odchodom o 8.20, resp. 10.00 hod. Po vystúpení na konečnej sa napojíme na zelenú značku, ktorou najprv v doline miestneho potôčika a neskôr odbočiac naľavo vyjdeme po poldruha hodine na rázcestníku v sedle pod Malou Marovkou. Zbiehajú sa tam tri turistické značky, my si vyberieme tú žltú, ktorou za necelých 10 minút prídeme na maďarskú hranicu a odtiaľ nás čaká polhodinový výstup na Skárošskú vyhliadku. Stúpanie po hraničnom hrebeni je také prudké, že pri ňom isto vypotíte aj minulotýždňovú večeru. No následný výhľad na južné a západné časti Košíc, Slovenský kras, Volovské vrchy, blízky rozhlasový vysielač na Marovke, maďarské Zeplínske vrchy, poľovnícky zámoček Lászlotánya a pri dobrom počasí aj na Vysoké Tatry však dá zabudnúť na všetky príkoria tohto výstupu. Zo Skárošskej vyhliadky sa dá vrátiť späť, no my viac odporúčame ísť ďalej už podstatne príjemnejším chodníkom po hrebeni s občasnými výhľadmi na celú Východoslovenskú nížinu, Poloniny alebo Vihorlatské vrchy až k obelisku na Veľkom Miliči (895). Z najvyššiemu kopca severovýchodného Maďarska a tejto časti Slanských vrchov môžeme zostúpiť okolo Čatorne (jeden úsek je opäť extrémne strmý, no smerom dolu) po zelenej, resp. neskôr po modrej k romantickému jazeru Izra (434), kde sa dá aj občerstviť a okúpať. Z Izry sa núkajú viaceré možnosti, ako zakončiť túto príjemnú túru. Jednou z nich je aj návrat po žltej, resp. červenej značke do Skároša, čo zaberie ďalších zhruba 3,5 hodiny. Komu sa táto alternatíva nepáči a radšej by išiel už len prevažne dolu kopcom, môže si za cieľ výletu vybrať kúpele v Byšte (po červenej), Kuzmice (po zelenej), Kalšu (po žltej) alebo Brezinu (po modrej). Do všetkých obcí sa dá dostať maximálne za 2 hodinky. Značky vedú aj do blízkej Slanskej Huty, no tam cez víkend nechodia autobusy.
Z maďarského vidieka
20. augusta 2012 - (Csaba Gy. Kiss - Týždeň)
V chotári našej obce je jazero vzdialené asi 5 či 6 kilometrov od dediny. Má tvar polmesiaca, je dlhé bezmála kilometer a široké len 200 - 300 metrov. Je to pozostatok niekdajšieho Dunaja z čias, keď ešte neregulovali rieky. Voda v jazere je príjemná, hladká, obsahuje trocha minerálnych solí a jód. Bližšia strana je piesčitá, tú vzdialenejšiu pokrýva trstina, v ktorej sa skrýva aj niekoľko rybárskych stanovíšť. Podľa legendy sa tam svojho času liečili zranení tureckí vojaci. V 60. rokoch jazero nič nechránilo, aby ho nemohol objaviť moderný turizmus. Zaradom sa stavali víkendové domy, rozparcelovali celé okolie. Stalo sa rekreačným strediskom v znamení nenáročnosti kádárovskej epochy, na brehu jazera boli podplamenníky a lacné pivo, udupaná tráva a cigaretové ohorky, domy malej kolónie boli bez kanalizácie. Časom sa trochu rozvinulo nábrežné kúpalisko, návštevníci už neprichádzali len z okolitých osád, ale aj zo zahraničia (najmä Holanďania), v polovici júna sa zaplnil už aj kemping. Hostí čakali samoobslužné reštaurácie, pivárne a večer tam bolo zasa prírodné kino. Intenzívne a bezohľadné zaťaženie si však vyžiadalo svoju cenu. Odniesla si to príroda (inak chránená oblasť), zhoršila sa kvalita vody. Pozmeniť sa to dalo len so značnými investíciami. Návštevnosť značne poklesla, darmo sa všeličo obrátilo k lepšiemu. Deti sa mohli spúšťať do vody po krivoľakej šmýkačke, na nábrežnej promenáde sa večer rozsvietili lampy. Denná vstupenka stojí 600 forintov, pre chudobných je to trochu veľa, za tú sumu možno kúpiť tri chleby. Preto mnohí chodia na preplnené bezplatné kúpalisko bez komfortu. Sotva počuť cudzie slovo, väčšinu hosti tvoria obyvatelia víkendových domov, ostatní zasa prichádzajú z neďalekých mestečiek a obcí, priama autobusová linka z hlavného mesta už nepremáva. Malé pohostinstvá sú tri, väčšiu návštevnosť majú len koncom týždňa. Človek si môže pomyslieť, či už celkom zanikol turistický ruch, návštevnosť zo susedných krajín? Zaujímalo by ma, koľko turistov ročne prichádza napríklad zo Slovenska, respektíve od nás na Slovensko, pravdaže, bez ohľadu na návštevy príbuzenstva. A tiež na koľko nocí. Moje rozjímanie preruší jav: na promenáde sa zjaví pán v elegantnom bielom plátennom saku, krátkych nohaviciach a na hlave s bielou plátennou čiapkou. Pred sebou tlači vozík a z času na čas zacengá zvoncom (aké zvyčajne visia na krkoch kráv). Feri, predavač kukurice. „Sladká, chutná lahôdková kukuricaaá...” vyvoláva nenapodobiteľným hlasom. On je tu predstaviteľom stability. Pominuteľnosť času sa prejavuje len na jeho prešedivených fúzoch.
Petržalka - Maďarov obkľúčili v spánku
18. augusta 2012 - (Plus jeden deň)
Po skončení prvej svetovej vojny v roku 1918 pripadla Petržalka Maďarsku. Rozhodli o tom mocnosti Dohody - Francúzsko, Rusko a Spojené kráľovstvo, Taliansko a USA. Petržalke hrozil úpadok. Viedenskí podnikatelia obmedzovali výrobu a chystali sa odtiaľ odísť. Československá diplomacia však dosiahla pri nasledujúcich rokovaniach úspech. Vhodnou argumentáciou dosiahli, že sa Petržalka stala súčasťou Československa, ale iba de iure. Maďari ju nechceli opustiť a dokonca tu boli polovojenské jednotky Maďarskej republiky rád. Večer 14. augusta 1919 zasadol štáb II. pluku Stráže slobody - československého vojenského zboru a rozhodol o obsadení Petržalky. Útok nastal po polnoci na dvoch miestach - pri dnešnom internáte Lanfranconi postavili československí vojaci pontónový most, po ktorom sa prepravil jeden prápor s pešou a guľometnou čatou na petržalskú stranu pri Pečnianskom lese a ďalšia skupina našich vojakov musela zlikvidovať podmínovanie Starého mosta. Celá akcia bola veľmi rýchla. Keďže v čase obsadenia maďarskí vojaci spali, nepadol ani výstrel. Ráno 15. augusta 1919 československé vojská mali celé pridelené územie na pravom brehu Dunaja pod kontrolou.
Výškar Kabelka si v Budapešti vyrovnal osobný rekord
20. augusta 2012 - (sita)
Na atletickej Veľkej cene Maďarska - Memoriáli Istvána Gyulaia v Budapešti si výborne počínal slovenský výškar Michal Kabelka, ktorý v silnej konkurencii obsadil 2. miesto výkonom 224 cm. Atlét dubnického Spartaka si vyrovnal osobné maximum na otvorenom štadióne, ktoré dosiahol v závere júna na ME v Helsinkách, kde skončil šiesty. Kabelku, ktorému nevyšla kvalifikácia na OH v Londýne, zdolal iba štvrtý z halových ME 2011 v Paríži Grék Konstadínos Baniótis rovnakým výkonom 224 cm. V diaľke žien skončila Jana Velďáková (VŠC Dukla B. Bystrica) štvrtá solídnym skokom 652 cm. Preteky nevyšli jej oddielovej kolegyni Renáte Medgyesovej, ktorá dosiahla len 598 cm. Na 800 m mužov sa nedarilo ani finalistovi helsinských ME 2012 Jozefovi Repčíkovi, ktorý 9. miestom a slabým časom 1:51,15 min zaostal za očakávaním. Nádejný trojskokan - junior Martin Koch dosiahol 15,26 m a skončil šiesty.
Slovenskí futbalisti vyhrali v Dánsku 3:1
Trénerskej dvojici Griga - Hipp vyšli striedania po slabom prvom polčase. Výborný výkon predviedol Marek Sapara. - Slovenskí futbalisti vyhrali v stredu prípravný zápas v dánskom meste Odense proti domácej reprezentácii 3:1. - Duel bol obrazom dvoch dokonale odlišných polčasov, kým prvý patril Dánom, v druhom po mnohopočetných striedaniach už dominovali Slováci.
Veľký paradox: Pálenicu si môžeme kúpiť, páliť alkohol už nie
20. augusta 2012 - (TV Markíza)
V Maďarsku takýto zákon neexistuje a obyvatelia pália takmer všade. - Predaj páleníc je na Slovensku legálny biznis, keď si ju však kúpite, páchate trestný čin. Podľa našich zákonov je totiž domáca výroba pálenky zakázaná. Doma nemôžete mať ani destilačné zariadenie. Ak také máte, môžete skončiť aj vo väzení. V Maďarsku majú pravý opak. Pálenice majú takmer v každom rodinnom dome. „Som rád a určite sa tešia aj všetci tí, ktorí pestujú doma ovocie. Pretože keď som ho vzal predtým na spracovanie do výrobne, nemal som istotu, čo odtiaľ dostanem,” prezradil Gyula Borbély, majiteľ výrobne pálenky v Maďarsku.
Zahraničné kúpaliská okupujú Slováci: Lepšie služby, vyššie ceny
Množstvo Bratislavčanov trávilo aj tento tropický víkend na rakúskych či maďarských kúpaliskách vzdialených len pár kilometrov od slovenských hraníc. Hoci si v zahraničných vodných areáloch siahneme o niečo hlbšie do vrecka, Bratislavčanom to za lepšie služby a čistejšie prostredie stojí. Deti tiež ocenia bohatšiu ponuku atrakcií, ako sú tobogany či obľúbené skokanské mostíky.
Facebook ukryje vymazané fotografie
21. augusta 2012 - (Milan Gigel - pocitace.sme.sk)
Fotografie, ktoré boli publikované na Facebooku už nezostanú dostupné bez obmedzenia. Servery k zrušeným fotografiám zamedzia prístup. Doposiaľ si prevádzkovatelia Facebooku s mazaním fotografií používateľov ťažkú hlavu nerobili. Aj keď odkazy na fotografie po ich zmazaní z albumov a násteniek vždy zmizli, snímky zostali bez obmedzenia dostupné naďalej. V niektorých prípadoch boli dostupné aj pôvodné fotografie pred zmenou ich veľkosti. To obmedzovalo súkromie používateľov služby. Odteraz bude systém nastavený tak, aby pôvodné odkazy na vymazané snímky prestali fungovať najneskôr do 30 dní od momentu ich zmazania. Či fotografie fyzicky zo serverov zmiznú nie je zrejmé. Firma sa doposiaľ vyhovárala na technické problémy pri mazaní fotografií, obmedzením však mohlo byť distribuované úložisko, ktoré sa na ich ukladanie využíva.
Maďarská paraglajdistka nezvládla pristátie, je v nemocnici
20. augusta 2012 - (sita)
Horskí záchranári z Veľkej Fatry v pondelok zasahovali na Donovaloch pri úraze maďarskej paraglajdistky. Žena nezvládla pristávací manéver, pri ktorom si zranila pravú ruku. Záchranári ju po príchode na miesto nehody ošetrili a následne ju odovzdali privolanej posádke Rýchlej zdravotnej pomoci. Tá ju previezla na ďalšie ošetrenie do banskobystrickej nemocnice, informovala Horská záchranná služba.
V aute, do ktorého narazilo BMW zo Slovenska, zhoreli traja ľudia
21. augusta 2012 - (tasr)
Traja ľudia zhoreli v osobnom aute značky Fiat Punto, do ktorého dnes nadránom na maďarskej diaľnici M3 narazilo BMW so slovenským evidenčným číslom. Pri nehode, ktorú spôsobila žena za volantom BMW, sa štvrtý cestujúci fiata zranil ťažko a ľahšie zranenie utrpela aj vinná vodička. Hovorkyňa veliteľstva polície Peštianskej župy Andrea Beluzsárová-Beliczová pre TASR uviedla, že vodička bola občiankou SR. Polícia ju začala stíhať z podozrenia trestného činu spôsobenia dopravnej nehody s následkom smrti. Po vypočutí bude zrejme zadržaná. Podľa predbežných výsledkov vyšetrovania vodička BMW na diaľnici M3 pri 44. kilometri smerom na Budapešť za volantom zrejme zaspala a zozadu narazila do fiata, ktorý po následnom náraze do zvodidiel začal horieť. Tri osoby v aute zhoreli; jednému zo štyroch pasažierov sa podarilo z horiaceho vozidla vyliezť, utrpel však popáleniny druhého stupňa. Telá obetí nehody vyslobodili z vraku požiarnici po uhasení požiaru. Keďže vyvstalo podozrenie, že vodička BMW požila alkohol, zapoja do vyšetrovania okolností nehody aj expertov, dodala hovorkyňa. Na východnej diaľnici M3 smerom do maďarského hlavného mesto sa vytvorila obrovská zápcha. Rad čakajúcich vozidiel dosiahol predpoludním 20 kilometrov.
Maďarov trápia horúčavy - Vydali výstrahu druhého stupňa
21. augusta 2012 - (tasr)
Úrad štátneho hygienika v Maďarsku kvôli očakávaným horúčavám vydal varovanie druhého stupňa, ktoré platí od dnešného poludnia až do polnoci v piatok, informovala tlačová agentúra MTI. Podľa maďarskej meteorologickej služby budú denné teploty až do soboty nad 30 stupňov Celzia a na viacerých miestach krajiny dosiahnu 35 stupňov. Nočné teploty vzduchu na väčšine územia neklesnú pod 20 C. V pondelok 20. augusta na miestach, kde sa konali oficiálne oslavy štátneho sviatku sv. Štefana a maďarskej ústavy, ošetrili záchranári 129 ľudí. Z nich väčšine prišlo nevoľno vplyvom horúčavy.
Slovenka pašovala kokaín, zadržali ju maďarskí colníci
18. augusta 2012 - (tasr)
Z 31-ročnej Slovenky, ktorá na srbsko-maďarskom hraničnom priechode v Röszke v uplynulých dňoch maďarským colníkom uviedla, že sa vracia zo Srbska s párom kúpených topánok, sa vykľula sofistikovaná pašeráčka kokaínu. Ako vyplýva zo slov hovorkyne príslušného regionálneho veliteľstva maďarskej Colnej a finančnej stráže Évy Vargovej Némediovej pre agentúru MTI, odhalená použila na pašovanie drogy v Európe mimoriadne zriedkavú a skôr pre južnú Ameriku charakteristickú metódu rozpustenia narkotika v tekutine, v danom prípade v roztoku, ktorý mala v nádobke určenej pre kvapalinu do ostrekovača. Colníci si už na počiatku kontroly jej vozidla všimli, že nádobku upravili, že nie je spojená s ostrekovačom, takže odobrali vzorku, ktorej analýza potvrdila prítomnosť látky podobnej kokaínu, čo „osvedčil” aj štvornohý pomocník colníkov. Maďarské colné orgány zhabali podozrivý obsah nádobky a ženu, spoločne s trestným oznámením, odovzdali kolegom zo župného veliteľstva polície, ktorí Slovenku zadržali pre dôvodné podozrenie z drogového deliktu. Aj keď ešte pokračuje precízne stanovenie množstva pašovanej drogy, už teraz je zrejmé, že v zmysle platnej maďarskej legislatívy pôjde o značné množstvo.
Na hranici s Ukrajinou zrejme našli ďalší tunel
Ukrajinskí policajti a colníci od rána prehľadávajú podozrivý obchod a pozemok na ukrajinskej strane len sto metrov od hraničného priechodu Veľké Slemence - Mali Selmenci. Z obchodu má viesť údajne tunel na Slovensko.
Maďarský recepčný dostal za vraždu dvoch kolegov doživotný trest
18. augusta 2012 - (tasr)
Najmenej 26 rokov za mrežami strávi 32-ročný maďarský občan Attila B., ktorého v Londýne odsúdili za vlaňajšiu vraždu dvojice mladých ľudí na doživotný trest žalára. Informovala o tom spravodajská stanica BBC. Páchateľ pracoval v inkriminovanom čase ako recepčný v hoteli Radisson Edwardian na letisku Heathrow britskej metropoly. Obe obete boli jeho kolegami, mali dvadsať rokov, pričom mladík bol krajanom vraha a dievčina bola Britka. Homosexuálne orientovaný útočník ich ubodal nožom zo žiarlivosti - podozrieval ich, že udržiavajú viac ako priateľstvo, vyplynulo zo žaloby. Obžalovaný sa priznal k činu v čase, keď bola jeho príčetnosť limitovaná, odmietol však, že vraždil zámerne. Súd bol však iného názoru a uznal ho vinným zo zločinu, ktorý umožňuje vyššiu trestnú sadzbu. Počas obhliadky miesta činu, zhromažďovania stôp a ďalších úkonov polície sa vrah neustále ukrýval v perináku priamo v dejisku vraždy. Po odchode policajtov sa pokúsil o samovraždu. Napokon ho ochrancovia poriadku našli až po dvoch dňoch, keď ich vrahovi spolupracovníci upozornili, že na jeho facebookovom profile sa objavila poznámka „rád by som sa zobudil z tohto hrozného sna”.
LIKE / PÁČI SA MI TO / TETSZIK: http://www.facebook.com/plugins/likebox.php?href=http://www.facebook.com/pages/oslovmahu/147596498672668&width=310&colorscheme=light&show_faces=true&connections=3&stream=true&header=false&height=555#